Ak sa EÚ rozpadne, vypukne vojna na Balkáne, odkázal Juncker Trumpovi

Juncker vyzval Trumpa, aby nepovzbudzoval štáty k odchodu z EÚ.

BRUSEL. Predseda Európskej komisie (EK) Jean-Claude Juncker vyzval amerického prezidenta Donalda Trumpa, aby nepovzbudzoval ďalšie krajiny EÚ k ukončeniu členstva podľa vzoru Spojeného kráľovstva. V piatkovom rozhovore pre denník Financial Times (FT), ktorý prevzali viaceré európske médiá, Trumpa upozornil, že rozpad EÚ by viedol k novej vojne na západe Balkánu. Juncker pre britský denník priznal, že nadšenie nového lídra z Bieleho domu z tzv. brexitu je "znepokojujúce" a "prekvapivé", zároveň však dokazuje, že nepozná zložitú históriu Európy. Financial Times spresnil, že Juncker v tejto súvislosti varoval Washington ešte vo februári, a to počas stretnutia s americkým viceprezidentom Mikom Penceom, ktorý bol na svojej prvej oficiálnej návšteve v Bruseli. "Povedal som viceprezidentovi: 'Nehovorte to, nenabádajte ostatných, aby odišli, pretože v prípade, že sa EÚ rozpadne, vypukne nová vojna na západnom Balkáne'," citoval denník Junckerove slová. Šéf exekutívy EÚ zdôraznil, že je dôležité, aby bola krajinám západobalkánskeho regiónu poskytnutá perspektíva členstva v EÚ. Upozornil, že ak by túto perspektívu nemali, Bosna a Hercegovina, Macedónsko či Albánsko by sa vrátili do vojnového stavu. Juncker tiež upozornil, že Trump svojou rétorikou "Amerika na prvom mieste" desí Európanov. Podľa jeho názoru majú USA prvýkrát v povojnových dejinách prezidenta, ktorý vyvoláva dojem, že nemá záujem o európske záležitosti. Juncker plánuje oficiálnu návštevu Washingtonu v apríli, zatiaľ však nie je jasné, či sa stretne aj s novým americkým prezidentom. "Má iné priority. Mimochodom, nechápe nič o Európe. Hovoril telefonicky s Tuskom a myslel si, že som to ja," odkázal Juncker na telefonický rozhovor medzi Trumpom a predsedom Európskej rady Donaldom Tuskom. Predseda EK v rozhovore pre FT, ktorý vyšiel deň pred oslavami 60. výročia podpisu Rímskych zmlúv, označil brexit za "tragédiu s dôsledkami". Dodal, že podľa prepočtov eurokomisie bude odchod z EÚ stáť Britániu okolo 60 miliárd eur a Londýn i Brusel stoja pred ťažkými rokovaniami.


Na Slovensku odhalili nelegálnu výrobňu cigariet. Najväčšiu v strednej Európe

Finančná správa pri akcii zadržala 47 ľudí.

BRATISLAVA. Finančná správa odhalila prípad najväčšej nelegálnej výrobne cigariet v strednej Európe. V obci v Trnavskom samosprávnom kraji zaistila tri nelegálne výrobne cigariet, milióny kusov nelegálnych cigariet a množstvo tabaku. Pri akcii zadržala 47 ľudí. "Finančná správa tento rok už viackrát úspešne zasahovala v prípadoch nelegálnej výroby a predaja nelegálnych tabakových výrobkov. Prípad možno označiť ako najväčší v oblasti nelegálnej výroby cigariet na Slovensku, respektíve v strednej Európe vôbec," uviedla v stredu na stretnutí s médiami prezidentka finančnej správy Lenka Wittenbergerová. Ako povedal riaditeľ Kriminálneho úradu finančnej správy Ľudovít Makó, kriminalisti z Kriminálneho úradu finančnej správy zasahovali v nočných hodinách pre nelegálne cigarety a ich výrobne na troch miestach na Slovensku, pričom prípady so sebou súvisia. Zaistili nelegálny transport tabaku kamiónom cez hranicu na Slovensko, sklady plné filtrov, tabaku a ďalších komponentov v bratislavských Vajnoroch a vo Veľkých Kostoľanoch a okolí tri výrobné linky, vrátane množstva nelegálnych cigariet. Na mieste zadržali 47 osôb zahraničnej národnosti - rumunskej, moldavskej a ukrajinskej. Finančnej správe sa tento rok v oblasti odhaľovania nelegálnej výroby cigariet podľa jej slov darí a dosahuje významné úspechy. "Okrem tohto najnovšieho prípadu sme tento rok zabránili, aby sa na európsky trh dostalo už viac ako 30 miliónov nelegálne vyrobených cigariet, 50 ton tabaku či tisícky cigár, pričom pri týchto akciách sme zlikvidovali aj ďalšie tri nelegálne výrobne," doplnila Wittenbergerová.


Prvýkrát hrali vo finále. Vardar Skopje vyhral Ligu majstrov, zdolal Paríž Saint-Germain

KOLÍN NAD RÝNOM. Víťazom Ligy majstrov hádzanárov 2016/2017 sa stal premiérovo RK Vardar Skopje. Macedónsky klub v nedeľňajšom finále turnaja Final Four v nemeckom Kolíne nad Rýnom, na ktorom sa zúčastnil prvýkrát, zdolal Paríž Saint-Germain Handball tesne 24:23 (11:12) a po triumfe v SEHA League získal v tejto sezóne ďalšiu cennú trofej. Tretie miesto obsadil Telekom Veszprém vďaka výhre nad FC Barcelona Lassa 34:30 (18:17). Zápas o 3. miesto:Telekom Veszprém (Maď.) - FC Barcelona Lassa (Šp.) 34:30 (18:17)Najviac gólov: Pálmarsson 8 - N'Guessan 6, 19 750 divákovFinále:RK Vardar Skopje (Maced.) - Paríž Saint-Germain Handball (Fr.) 24:23 (11:12) Najviac gólov: Dibirov 6, Borozan, Cindrič, Čupič a Šiškariov po 3 - N. Karabatič 5, M. Hansen a Narcise po 4, 19 750 divákov


Brighton zdolal West Bromwich v predĺžení a postúpil do osemfinále FA Cupu

Španielsky pohár

Nemecký pohár

Francúzsky pohár

Anglický pohár

Zápas rozhodol dvoma gólmi hráč, ktorý prišiel do hry až v 101. minúte.

LONDÝN. Futbalisti Brightonu postúpili do osemfinále Anglického pohára, keď v stredajšom opakovanom dueli šestnásťfinále FA Cupu zdolali druholigový West Bromwich Albion na jeho trávniku 3:1 po predĺžení. Hrdinom hostí bol skúsený útočník Glenn Murray, ktorý prišiel do hry až v 101. minúte a dvoma gólmi rozhodol o triumfe svojho tímu. West Bromwich Albion - Brighton 1:3 po predĺžení (1:1, 0:0)


Protesty proti Trumpovi pokračujú, chystá sa mohutná demonštrácia na 20. januára

NEW YORK. Desaťtisíce demonštrantov sa v sobotu opäť zišli v mestách po celých Spojených štátoch, aby protestovali proti zvoleniu Donalda Trumpa za prezidenta USA, lebo podľa ich názoru ohrozí v krajine občianske a ľudské práva. Sobotňajšie akcie sa konajú deň po tom, ako počas demonštrácie v Portlande v štáte Oregon došlo k postreleniu jedného z účastníkov protestov. Páchateľa sa zatiaľ nepodarilo vypátrať. Organizátori protitrumpovských protestov upozornili, že násilie a vandalizmus nebudú tolerovať. Demonštrácie sa v nedeľu majú konať v New Yorku, Los Angeles i Chicagu. Niekoľko tisíc ľudí sa zišlo aj pred mrakodrapom Trump Tower, kde sídlia Trumpove firmy a kde aj tento realitný magnát býva. V dave bol aj Trumpov veľký kritik, režisér Michael Moore, ktorý sa s republikánskym kandidátom chcel stretnúť. Dostal sa však len po štvrté poschodie mrakodrapu, ďalej mu agenti tajnej služby a ochranka nedovolili ísť. Na recepcii nechal preto Trumpovi odkaz, že by s ním chcel hovoriť. Moore opäť kritizoval americký volebný systém, keď kandidátka demokratov Hillary Clinton bola vo voľbách porazená, pričom však v skutočnosti mala viac hlasov ako Donald Trump. Podobná situácia už nastala pri zvolení Georgea W. Busha, ktorý porazil Ala Gora podľa štátov, ale v skutočnosti mal Gore mal o vyše polmilióna hlasov viac. Vtedy sa začali viesť prvé polemiky za zmenu volebného systému. Pochody s mottom "Nie môj prezident" sa budú konať aj v najbližších dňoch. Americké médiá predpokladajú, že najväčšou by mohla byť demonštrácia 20. januára 2017 vo Washingtone, kde sa Trump slávnostne ujme úradu. Pozvánka na masovú demonštráciu už koluje na sociálnych sieťach. Reince Priebus, ktorý je de facto predsedom Republikánskej strany, v piatok vyhlásil, že demonštranti musia akceptovať výsledky volieb. Trump protesty v uliciach amerických miest spočiatku odsudzoval tvrdiac, že ich podnecujú médiá, ale v piatok svoju rétoriku podstatne zmenil, keď vyzdvihol "obrovské vlastenectvo" demonštrantov.


Cez Hormuzský prieliv prešlo od zadržania tankera prvé britské plavidlo

Tanker sledovala fregata kráľovského námorníctva HMS Montrose.

DUBAJ. Loď plaviaca sa pod britskou vlajkou preplávala v utorok cez Hormuzský prieliv. Stala sa prvým britským plavidlom od 19. júla, keď Irán v tejto oblasti zadržal britský tanker, informovala agentúra AP. Britský časopis Lloyd's List, ktorý sa venuje moreplavbe, plavidlo identifikoval ako tanker BW Elm patriaci spoločnosti BW Group. Podľa časopisu išlo o prvé plavidlo s celkovou nosnosťou nad desaťtisíc ton, ktoré od piatkového incidentu prešlo prielivom. Tanker sledovala fregata kráľovského námorníctva HMS Montrose, počas plavby cez prieliv ho však priamo nesprevádzala. BW Elm v stredu ráno dorazil do prístavu v Katare, uvádza webový portál MarineTraffic, ktorý poskytuje informácie o pohybe lodí. Piatkový incident so zadržaním britskej lode nasledoval po vyhrážkach Teheránu odplatou za to, že v britskom zámorskom území Gibraltár začiatkom júla zadržali iránsky tanker Grace 1 pre podozrenie z porušenia sankcií voči Sýrii.


Cez smrť syna našla svoju cestu do ticha

Výtvarníčka Blanka Votavová vytvorila monumentálne dielo v ilustračnej tvorbe pre deti, voľnej grafike a kresbe.

Stačí zatvoriť oči a za scénou počuť áriu Tosky zo slávnej Pucciniho opery. Novátorsky a úspešne ju inscenoval Aleš Votava v pražskom Národnom divadle v premiére 25. novembra 2000. Symbolicky, náznakovo, s nádejou, že sa raz stretneme na veľkej scéne večného života. Pred pár dňami tam k nemu vstúpila jeho mama, výtvarníčka Blanka Votavová. V jej veľkoformátových kresbách po roku 2001 sa zrkadlí smútok po smrti milovaného syna, významného scénografa, úspešného v činoherných i operných inscenáciách. Práve o vzťahu k opere Aleš hovoril, že pramení v zážitkoch z detstva. Jeho mama žila životom svojich synov, detí, malých čitateľov, fantáziou rozprávkových príbehov. Vo svete detí sa pohybovala bezpečne. Intenzívne vnímala, keď si v prítmí pod stoličkou hral Aleš divadlo s hračkami osvetľovanými baterkou. Zošity s ešte detskými kresbami návrhov scény, rekvizít, reflektorov a režijných postupov opatrovala ako rodinné striebro. Správne prečítala aj kresbičky mladšieho Tomáša, pre ktorého dve čiarky vedľa seba znamenali koľajnice, vláčiky a jeho budúce povolanie. Materinskú starostlivosť som z nej cítila pri každom kontakte. V listoch a pozdravoch, ktoré mi posielala v obálkach bielych, ružových, orgovánovo fialkových, s adresou napísanou náhlivým grafickým písmom, ktoré na prvý pohľad prezrádzalo odosielateľa. Moje cesty za ňou viedli do Bratislavy na tretie poschodie domu na Vetvovej ulici. Nasledovali vrúcne objatie aj pochvala, ak som náhodou nebola oblečená v čiernej, a potom úžasná spoločná práca, rozväzovanie dosiek so starostlivo uloženými kresbami, v obaloch grafiky, pastely – čistí novorodenci, kúzla a zjavenia. Hľadali sme im mená, pravdivé a podľa možnosti presné. V malom zošitku mala Blanka nachystané svoje verzie, pomenovania pocitov, z ktorých obrázok vznikal. Niekedy sme sa zhodli, inokedy sa mi zdal názov nepresný a potom sme zanietene debatovali, zachytávali nitôčky asociácií a objavovali interpretácie, aké umožňoval zdanlivo jednoduchý námet. Spozorneli sme, keď dohrala na pozadí znejúca hudba, neodmysliteľná súčasť Blankiných obrázkov. Obľúbená Kathleen Battle a iní skvelí, iba skvelí hudobníci. Neraz som pripravovala Blankinu výstavu v priestrannej izbe Votavovcov, stenu po stene, podľa náčrtku pôdorysu miestností s dverovými otvormi, oknami, hasiacimi prístrojmi a inými záludnosťami výstavných siení či historických priestorov. Tešilo ju pozvanie vystavovať v Čechách, kam som ju nemohla sprevádzať, a inštalovať obrázky na mieste. Takáto spolupráca s iluzívnou inštaláciou sa nám osvedčila, a tak hoci vždy s trémou, rada som „vešala“ jej veľkoformátové kresby na koberec, drobné formáty zase rozkladala po stoloch a Blanka si kreslila a číslovala zjednodušené obrázky. Neskôr si odfotila zostavu a po vernisáži mi radostne telefonovala, ako to sadlo. Pozvania dostávala nielen z Čiech, ale na mnohé kolektívne výstavy a súťaže v zahraničí, zúčastňovala sa ich od konca šesťdesiatych rokov. Na mape jej výstav je Španielsko, Anglicko, Nórsko, Francúzsko a USA, Holandsko, Taliansko, od začiatku nového tisícročia vystavovala aj v Kórei, neďalekom Poľsku, Litve či Srbsku. Vítaná bola kdekoľvek na Slovensku a v Čechách, veď rodná Praha zostala nielen nostalgickou spomienkou, ale i túžbou stretávať kolegov a priateľov z čias spoločných štúdií v päťdesiatych rokoch na pražskej Vysokej umelecko-priemyslovej škole. Začínala na oddelení filmovej grafiky u profesora Adolfa Hoffmeistra, odkiaľ prestúpila na oddelenie úžitkovej a knižnej grafiky k profesorovi Františkovi Muzikovi, u ktorého získala jeden čestný rok štúdia navyše. Povedané lakonicky a s úctou: nebolo to márne. František Muzika bol všestrannou osobnosťou európskeho významu, maliar, grafik, karikaturista a scénograf s jasnozrivosťou výtvarného kritika. Umelec s duchom parížskej Académie des beaux-arts a priateľ básnika Jaroslava Seiferta, tvorivý, kontinuálny človek. Hĺbka jeho tvorivosti, sústredenosť, trpezlivá usilovnosť a poetická jemnosť nemohla na citlivú, vnímavú a talentovanú žiačku nezapôsobiť. Takou bola Blanka Buková, dievča so strednou odbornou keramickou školou, ktorej život sa symetricky, a nie ľahko, ukladal podľa osnovy, v ktorej mala osobnosť jej učiteľa až osudovo významnú úlohu. V roku 1960 nasledovala svojho manžela, hudobníka Ferdinanda Votavu do Bratislavy a do Prahy sa vracala iba sporadicky. Pracovala vo svojom odbore s ilustráciou a knižnou grafikou v bratislavskom vydavateľstve detskej literatúry Mladé letá. Po celé roky sa ako členka odbornej poroty stretávala s prvými pokusmi o grafické dielko v medzinárodnej súťaži Ex Libris Ad Personam v Hlohovci. Jej prístup k iným bol nanajvýš úctivý, tolerantný a veľkodušný, ako to býva u veľkých osobností. Vytvorila monumentálne dielo, zdanlivo paradoxne v drobnej grafike, v desiatkach nezabudnuteľných Ex libris a novoročenkách, v ilustračnej tvorbe pre deti, v náučných obrazových publikáciach, voľnej grafike a kresbe. Blanka Votavová si našla svoju cestu do ticha. Do ticha, ktoré nie je hluchotou, do priestoru, čo nie je prázdny. Autorka je výtvarná historička


O Kaliňákovi v Smere rokujú, Pellegrini nepovedal, či mu dôveruje

Minúta po minúte

Reakcia Kisku

Reakcia Fica

Fico útočil na protesty

Troškovú nevysvetlili

Trošková a Fico

Kaliňák zavádzal

O Kaliňákovi rokujú

Galko preverí Jasaňa

Tvrdenia Vadalu nesedia

Premiér Robert Fico pokračuje v útokoch na prezidenta a vyťahuje na neho strašiaka konšpirátorov Georgea Sorosa.

BRATISLAVA. Odchod ministra vnútra Roberta Kaliňáka nevylučujú už ani členovia najužšieho vedenia Smeru. Na prvej tlačovej besede po vražde novinára Jána Kuciaka a Martiny Kušnírovej povedal podpredseda Smeru, vicepremiér Peter Pellegrini, že vo vedení strany rokujú o požiadavke Mosta-Hídu, aby Kaliňák odstúpil. Výsledok oznámia do budúceho pondelka. „Smer to oznámi vtedy, keď definitívne bude mať rozhodnutie. Môže to byť aj skôr,“ povedal. Či má minister vnútra jeho dôveru, Pellegrini nepovedal. Vyhol sa aj otázke, či by mal Kaliňák vo funkcii teraz skončiť. „Pre ministra vnútra je to asi najťažšie obdobie v jeho živote, jeho rezort je cez políciu prenesene zodpovedný za vyšetrovanie.“ Budúci pondelok má zasadnúť republiková rada Mosta. Ak Kaliňák vo funkcii neskončí, je Most podľa kuloárnych informácií pripravený odísť z koalície. Prezident Andrej Kiska požaduje rozsiahlu rekonštrukciu vlády alebo predčasné voľby. Pellegrini nepovedal, či v Smere rozoberajú aj iné výmeny vo vláde ako odchod Kaliňáka. Vraj by išlo o špekulácie. Kým otázkam o dôvere Kaliňákovi sa spolustraníci vyhli, premiér Robert Fico má od Pellegriniho, šéfa poslaneckého klubu Martina Glváča a podpredsedu strany Richarda Rašiho absolútnu dôveru. Pellegrini povedal, že na tlačovú besedu by prišli aj ďalší podpredsedovia, ale pre pracovné povinnosti nemohli. Po niekoľkodňovom mlčaní sa k politickému dianiu začala vyjadrovať aj SNS. Po týždni od vraždy síce predseda SNS Andrej Danko vystúpil, nepovedal však, či je strana za rekonštrukciu vlády, alebo zvažuje aj predčasné voľby. Podpredseda strany Anton Hrnko pre SME v pondelok naznačil, že na Kaliňákovom mieste by postupoval inak. O deň neskôr Hrnko vydal stanovisko, že jeho aj SNS znepokojuje budúcnosť Slovenska. „Je neprijateľné, aby akékoľvek mafistické štruktúry bujneli na politickej scéne v akomkoľvek tábore.“ SNS sa podľa neho nebráni diskusii o rekonštrukcii vlády. Danko o niekoľko hodín pozval prezidenta Kisku a premiéra na spoločné pracovné stretnutie. Fico ponuku prijal, z prezidentskej kancelárie neodpovedali. Zo Smeru sa doteraz najviac vyjadrovali k situácii po vražde premiér a minister vnútra. Fico mal vyhlásenie bez možnosti klásť mu otázky aj v utorok. Opäť len zaútočil na Kisku a nehovoril o vyvodení politickej zodpovednosti. Po vzore maďarského premiéra Viktora Orbána z Fideszu vytiahol opäť meno filantropa a finančníka Georgea Sorosa, ktorý je strašiakom pre konšpirátorov a často ho spomínajú aj extrémisti. „To, čo sa začalo diať v nedeľu, je scenár, ktorý nebol písaný u nás,“ zopakoval Fico. „Ak pán Soros a pán Kiska hovoria, že sa zaoberali Rómami, tak sa musím smiať. Lebo to je blbosť na entú.“ V pondelok Fico vyzval Kisku, aby povedal, prečo sa sám a tajne v septembri stretol so Sorosom v New Yorku. Kiska pritom stretnutie vôbec netajil a ešte vlani na jeseň na svojom facebooku napísal, že rozoberali tematiku Rómov po tom, ako v New York Times písali o úspešných Rómoch v Špišskom Hrhove. Prezidentov hovorca Roman Krpelan regoval, že Kiska v stredu začína rokovania s politickými stranami o stabilizácii situácie. „Vzhľadom na to, že premiérovi sa to za viac ako týždeň nepodarilo, práve naopak – každým krokom destabilizuje celú spoločnosť.“


Za zadržiavaný nadmerný odpočet DPH bude finančná náhrada

Vyplýva to z návrhu novely zákona o DPH z dielne Ministerstva financií.

BRATISLAVA. Platitelia dane z pridanej hodnoty (DPH) budú mať nárok na finančnú náhradu zo zadržiavaného nadmerného odpočtu dane počas daňovej kontroly. Nárok im vznikne vtedy, ak trvanie kontroly bude viac ako šesť mesiacov odo dňa, kedy by mal byť nadmerný odpočet platiteľovi vrátený. Vyplýva to z návrhu novely zákona o DPH z dielne Ministerstva financií (MF) SR, ktorú dnes definitívne schválili poslanci Národnej rady (NR) SR. Nadmerný odpočet vzniká vtedy, ak výška odpočítateľnej dane prevyšuje daň na výstupe za príslušné zdaňovacie obdobie. Uplatnením nároku na nadmerný odpočet vzniká povinnosť štátu túto sumu zaplatiť platiteľovi dane. Zákon ustanovuje dve bežné lehoty na vrátenie nadmerného odpočtu pre platiteľov dane s mesačným zdaňovacím obdobím, a to 60 a 30 dní a 120 dní pre platiteľov dane so štvrťročným zdaňovacím obdobím. V prípade začatia daňovej kontroly v rámci plynutia 30-dňovej alebo 60- a 120-dňovej lehoty zákon ustanovuje ďalšiu osobitnú lehotu na vrátenie nadmerného odpočtu, a to 10 dní od skončenia daňovej kontroly. "Samotné uplatnenie nároku na vrátenie nadmerného odpočtu podaním daňového priznania však neznamená, že túto sumu nadmerného odpočtu je štát povinný vrátiť automaticky bez toho, aby mal možnosť uplatnený nárok skontrolovať," upozornil rezort financií. Podľa Daňového poriadku totiž kontrola môže trvať najviac 12 mesiacov. Túto lehotu má správca dane k dispozícii bez ohľadu na to, či ide o kontrolu malého alebo veľkého podniku, či ide o podnik, ktorý vykonáva výlučne tuzemské dodania tovarov a služieb, alebo ide o subjekt, ktorý vykonáva dodávky tovarov a služieb prevažne do iných štátov. Ak je kontrola začatá v lehote na vrátenie nadmerného odpočtu, tak jeho vrátenie je odložené až do skončenia kontroly a výška nadmerného odpočtu na vrátenie závisí od výsledku kontroly. "Keďže platiteľ dane počas výkonu kontroly nemôže dočasne disponovať finančnými prostriedkami vo výške nadmerného odpočtu, navrhuje sa, aby za určité obdobie výkonu kontroly bola platiteľovi dane priznaná peňažná náhrada, teda úrok z nadmerného odpočtu," priblížilo v dôvodovej správe ministerstvo. Výpočet finančnej kompenzácie sa stanoví percentom zo sumy vráteného nadmerného odpočtu, a to za každý deň až do jeho vrátenia. Súčasne sa navrhuje riešiť aj situácia, ak sa v novom konaní prizná vyšší alebo nižší nárok na nadmerný odpočet. Zároveň sa novelou zákona navrhuje odstrániť aj možnosť dvojakého postupu zahraničnej osoby v súvislosti s DPH, ktorá jej bola účtovaná na tovary a služby kúpené v tuzemsku, ak táto zahraničná osoba ako registrovaný platiteľ dane uskutočňuje v tuzemsku stavebné práce s prenosom daňovej povinnosti. Zámerom novely zákona o DPH je tiež nastaviť účinnosť opatrenia týkajúceho sa takzvaného samozdanenia dovozu tovaru z tretích štátov.


Petržalka chce regulovať celé územie medzi Mostom SNP a Mostom Apollo

V súvislosti s priestorom vypracovali aj Štúdiu športovo-rekreačnej zóny Lido.

BRATISLAVA. Bratislavská Petržalka uvažuje nad vypracovaním územného plánu zóny (ÚPZ) pre celé územie medzi Mostom SNP a Mostom Apollo. Pôvodne samospráva navrhovala vypracovať štúdiu v lokalite Sad Janka Kráľa v okolí Starého mosta v súvislosti s investičným zámerom Greenpark, ktorý developer navrhoval na pozemkoch bývalého futbalového štadióna Artmedia. Miestni poslanci tak ešte v septembri 2016 prijali uznesenie, ich snahou bolo zachovať si verejnú kontrolu nad celý procesom prípadnej investičnej výstavby. Spolu s niektorými občanmi sa im nepáčila napr. estetická podoba vizualizácie návrhu, poukazovali na nevyužitý potenciál blízkosti mestského parku v rámci projektu a pochybnosti sa objavili aj pri dopravnej obslužnosti. "Územný plán zóny spodrobňuje a zreguluje podobu tej-ktorej lokality v súlade s územným plánom mesta," uviedol petržalský miestny poslanec Juraj Kríž. Návrhom na začatie obstarávanie ÚPZ sa tak mali miestni poslanci zaoberať na ostatnom rokovaní zastupiteľstva. Predložený materiál bol však nakoniec stiahnutý, a to z niekoľkých dôvodov. "Medzičasom, aj na základe avizovanej prípravy ÚPZ v lokalite, projektant celý návrh prepracoval. No pre krátkosť času s ním neboli oboznámení všetci poslanci," odôvodnil Kríž. Okrem toho sú niektorí z nich presvedčení, že by bolo vhodné rozšíriť územie o ďalšie parcely, ktoré by nová zonálna štúdia spracovávala. Podľa petržalského starostu Vladimíra Bajana je mestská časť momentálne v štádiu zadávania, teda úvahy o tom, či vôbec môže zadať navrhovanú štúdiu. "Poslanci musia zistiť, či je zo zákona možné to urobiť. Musia zrušiť staré uznesenie, zistiť od mesta a vlastníkov pozemkov, či súhlasia s tým, aby robili zonálku, teda vypísali štúdiu na pozemky mesta a iných vlastníkov, ktorí tam sú," skonštatoval Bajan s tým, že nezodpovedaná je tiež otázka nákladov na spracovanie takejto štúdie. Ak budú všetci poslanci s novým plánom investičného projektu oboznámení, predpokladá sa, že o návrhu na obstaranie ÚPZ by mohli rokovať v júni. "Ak dáme spusteniu ÚPZ zelenú, proces prípravy a obstarávania sa začne hneď a bude trvať niekoľko mesiacov," dodal Kríž. V súvislosti s priestorom medzi Starým mostom a Prístavným mostom bola na základe minuloročnej petície za obnovenie zaniknutej pláže Lido, ktorú prerokovalo aj hlavné mesto, vypracovaná Štúdia športovo-rekreačnej zóny Lido. Tá prináša konkrétny koncept revitalizácie tejto časti petržalského nábrežia a oživenie Ovsišťského ramena, pričom iniciatívy Lido Lagúna a Nové Lido tu navrhujú okrem verejnej pláže aj promenádu, prírodný park a tiež zachovanie lodeníc vodáckych klubov. Smerom od hrádze až po dopravný koridor je navrhnutá nová mestská zástavba na súčasných nevyužívaných alebo málo využívaných plochách.


Tatar strelil dva góly a stal sa druhou hviezdou zápasu

Pozrite si výsledky zápasov NHL z noci na stredu 7. novembra.

NEW YORK. Slovenský hokejista Tomáš Tatar strelil dva góly Montrealu na ľade New Yorku Rangers, ale nezabránil prehre svojho tímu 3:5 v utorkovom zápase NHL. Tatar otvoril skóre zápasu už po 23 sekundách prvej tretiny a po druhý raz poslal hostí do vedenia v 25. min, v oboch prípadoch skóroval pomedzi betóny skúseného švédskeho gólmana Henrika Lundqvista. Boli to štvrtý a piaty gól 27-ročného krídelníka v tejto sezóne. V 28. min po presilovkovom zásahu Maxa Domiho Canadiens viedli už 3:1, ale Rangers tromi gólmi v tretej dvadsaťminútovke otočili skóre vo svoj prospech. Víťazný gól strelil Neal Pionk v čase 57:16 min. Tatar sa napriek prehre svojho tímu stal treťou hviezdou zápasu. "Nestarám sa o to, čo kto hovorí, ale vedenie 3:1 sme nemali pustiť. Neboli sme unavení," reagoval tréner Montrealu Claude Julien na debatu o tom, že jeho zverenci z dôvodu únavy nezvládli po sebe dva zápasy v New Yorku (v pondelok zdolali Islanders 4:3 po nájazdoch). "Na konci zápasu sme urobili veľa individuálnych - mentálnych chýb," dodal Julien na webe NHL. Rangers si pripísali štvrté víťazstvo v sérii a zo dna Východnej konferencie sa šplhajú nahor, aktuálne sú na 12. mieste. Montrealu patrí 5. priečka. "Môžeme sa len poučiť z toho, ako sme sa vrátili do tohto zápasu. Po góle na 2:3 sme zacítili novú energiu, ktorá nám v tretej tretine priniesla obrat," rád podotkol Henrik Lundqvist. Ottawa v zostave so slovenským obrancom Christiánom Jarošom na domácom ľade zdolala New Jersey 7:3. Vo víťaznom tíme hviezdil útočník Mark Stone, autor dvoch gólov a troch asistencií. Jaroš odohral 14:20 min a prezentoval sa jednou strelou, plusovým bodom a jednou zablokovanou strelou. "Každý vydarený zápas si vážim. Nikdy nemôžete brať ako samozrejmosť, že hráte v najlepšej hokejovej lige na svete. Ak sa vám pri tom podarí byť aj úspešný, je to úžasné," skonštatoval spokojný Mark Stone. Los Angeles uspelo v prvom vystúpení pod trénerským vedením Willieho Desjardinsa. Na vlastnom ľade zdolalo v kalifornskom derby Anaheim Ducks 4:1 aj vďaka piatemu gólu Iľju Kovaľčuka v tomto ročníku. Slovenský brankár Peter Budaj kryl na strane Kings chrbát Jackovi Campbellovi, ktorý si pripísal 30 zákrokov a 96,8-percentnú úspešnosť, ako aj prihrávku práve na Kovaľčukov gól. "Všetci sme boli nabudení a odohrali sme skvelých dvadsať minút. Od toho sme sa odrazili. Začiatok je sľubný, no musíme pokračovať," citovala Campbella oficiálna stránka súťaže. NHL 2018/2019 - základná časť: Góly: 19. Duclair (Werenski, Jenner), 32. Nutivaara (Panarin, Savard), 38. Foligno (Wennberg), 59. Murray (Jones, Dubinsky) - 44. Benn (Heiskanen, Klingberg) Góly: 16. Kreider (Hayes), 38. DeAngelo (Hayes, Vesey), 49. Buchnevich (Staal, Hayes), 58. Pionk (Kreider, Zibanejad), 59. Zibanejad (Namestnikov, Skjei) - 1. Tatar (Benn, Petry), 25. Tatar (Danault, Gallagher), 27. Domi (Gallagher, Petry) /Útočník Tomáš Tatar (Montreal) odohral 18 minút počas ktorých strelil dva góly, šesť krát vystrelil na bránu, prehral jedno vhadzovanie, zablokoval jednu strelu súpera odsedel si jeden dvojminútový trest a pripísal si jeden plusový bod./ Góly: 6. C. Brown, 21. Marner (Tavares, Hyman), 60. Kadri (C. Brown, Marleau) - 33. Eakin (Theodore, Merrill) /Obranca Martin Marinčin (Toronto) do zápasu nezasiahol./ Góly: 34. Abdelkader, 42. Nyquist (De la Rose), rozhodujúci nájazd Larkin - 14. Pettersson (Eriksson, Goldobin), 32. Hutton (Gudbranson, Gaudette) Góly: 13. Chabot (B. Ryan, Tierney), 13. Mark Stone (Duchene, Dzingel), 23. White (Mark Stone, Paul), 28. Mark Stone (Duchene, Chabot), 38. White (Mark Stone, Chabot), 51. Dzingel (Mark Stone), 59. Paajärvi (Tierney, Duchene) - 4. Hall (Hischier, Greene), 12. Palmieri (Lovejoy, Hischier), 55. Zajac (Coleman, Vatanen) /Obranca Christián Jaroš (Ottawa) odohral 14:20 min, 1 strela, 1 pluska, 1 zablokovaná strela./ Góly: 5. Stamkos (Kučerov), 20. Point (Gourde, T. Johnson), 34. Gourde (McDonagh, Point), 39. Kučerov (Stamkos, Coburn), 49. Kučerov (J.T. Miller, Stamkos) - 33. Strome (Klefbom), 41. Draisaitl (Rattie, Nugent-Hopkins) Góly: 12. O´Reilly (Tarasenko, Pietrangelo), 15. Fabbri (Perron, Thomas), 20. O´Reilly (Bozak, Tarasenko), 57. O´Reilly (Steen, Bozak) - 20. Slavin (Williams, Wallmark) Góly: 5. Sorensen (Burns, Ryan), 26. Thornton (Sorensen, Goodrow), 38. Suomela (Sorensen, Dillon), 48. Goodrow (Burns) - 33. Parise (Niederreiter, Koivu), 42. Spurgeon, 44. Dumba (Koivu, Suter) Góly: 7. Brown (Kovalchuk, Carter), 14. Clifford (Martinez, Lewis), 25. Kovalchuk(Toffoli, Campbell), 59. Toffoli (Kovalchuk, Martinez) - 34. Kesler (Pettersson, Montour)


Hnutie Spolupatričnosť odovzdalo podpisy potrebné na registráciu

Cieľom hnutia je zabezpečiť maďarské zastúpenie v parlamente.

BRATISLAVA. Vznikajúce hnutie Összefogás-Spolupatričnosť v stredu odovzdalo potrebné podpisy na svoju registráciu. Podľa splnomocnenca prípravného výboru hnutia Szabolcsa Mózesa za tri týždne vyzbierali viac ako 15-tisíc podpisov. Potrebných je 10-tisíc.Cieľom hnutia je zabezpečenie maďarského zastúpenia v parlamente a zmena vlády v prospech slušného Slovenska. Podľa predstaviteľov a zakladateľov hnutia maďarskí voliči chcú zmenu a spojenie maďarských síl, ktorú Most-Híd a SMK nevedeli priniesť. Ako uviedli na tlačovej besede začiatkom septembra, hnutie zakladajú ľudia mladšej a strednej generácie, doposiaľ pôsobiaci prevažne v občianskej sfére. K iniciatíve sa ako členovia prípravného výboru symbolicky pridali aj dvaja bývalí politici, reprezentanti dvoch názorových prúdov: bývalá poslankyňa EP Edit Bauer a bývalý ponovembrový podpredseda vlády Gábor Zászlós.V piatok 13. septembra bývalý europoslanec József Nagy oznámil, že vystupuje z koaličnej strany Most-Híd. Pripojil sa k hnutiu Összefogás-Spolupatričnosť.


Belgická prokuratúra ukončila prvotné vyšetrovanie atentátov v Bruseli

Bombové útoky spáchala trojica útočníkov 22. marca 2016.

BRUSEL. Belgická federálna prokuratúra v piatok informovala, že kompetentné úrady ukončili prvotné vyšetrovanie teroristických útokov z marca 2016 a spisy z neho jej odovzdali. Trestné stíhanie sa tak posunulo do ďalšej fázy, píše tlačová agentúra DPA. Bombové útoky, ktoré spáchala trojica samovražedných útočníkov 22. marca 2016 v Bruseli na letisku Zaventem a stanici metra Maalbeek/Maelbeek, si vyžiadali 32 mŕtvych. K zodpovednosti za ne sa prihlásila teroristická organizácia Islamský štát (IS). Po útokoch bolo Belgicko dlho v stave zvýšenej pohotovosti, pričom tamojšie úrady zadržali a vypočúvali desiatky ľudí. V súčasnosti figuruje v tomto prípade 13 podozrivých, z ktorých väčšina bola zadržaná, informoval agentúru DPA hovorca belgickej prokuratúry. Do dnešného dňa však nebol v súvislosti s útokmi nikto obvinený. V nadchádzajúcich mesiacoch bude mať prístup k spisom z vyšetrovania vyše 800 účastníkov konania, ktorí si budú môcť vyžiadať vykonanie ďalších vyšetrovacích úkonov.


Libanonská armáda začala búrať domy sýrskych utečencov

Príbytky  z betónu a tehál sú  v tábore Arsal na severovýchode krajiny nelegálne.

BEJRÚT. Libanonská armáda začala v pondelok búrať príbytky sýrskych utečencov v tábore Arsal na severovýchode krajiny po tom, ako vypršalo ultimátum vlády. Toľko ľudí postihne demolácia v tábore Arsal. Tá v snahe zabrániť im usadiť sa v Libanone natrvalo stanovila lehotu 1. júla, dokedy mali sami zlikvidovať svoje prístrešky postavené z iných materiálov ako z dreva a plastových fólií. Domy z tehál a betónu totiž vláda považuje za nelegálne. Informovala o tom agentúra AFP. "Prvého júla o 04.30 h prišli do viacerých táborov v obci Arsal vojaci a zbúrali najmenej 20 príbytkov," uvádza sa v spoločnom vyhlásení siedmich humanitárnych organizácií. Tie sa obávajú, že v utorok budú nasledovať demolácie ďalších prístreškov. Podľa hovorkyne organizácie Save the Children Joelle Bassoulovej má byť v Arsale zničených až 3000 obydlí. Bassoulová dodala, že samotní ich obyvatelia už zničili necelú polovicu svojich domovov. Začiatok búrania potvrdil i zdroj z libanonských bezpečnostných síl, podľa ktorého však boli zničené len štyri domy postavené z betónu. V Arsale žije približne 60.000 utečencov. Likvidácia príbytkov by tam podľa odhadov humanitárnych organizácií postihla 15.000 ľudí vrátane najmenej 7500 detí. Humanitárne organizácie naliehali na libanonskú vládu, aby utečencom pred ďalšími demoláciami poskytla aj iné alternatívy, umožnila im vziať si osobné veci a dala im viac času, aby mohli svoje rodiny dostať do bezpečia. V Libanone žije najviac utečencov na jedného obyvateľa na svete. Táto krajina má približne päť miliónov obyvateľov, pričom na jej území sa podľa agentúry AFP nachádza odhadom 1,5 až dva milióny Sýrčanov, ktorí zo svojej vlasti ušli pred občianskou vojnou, trvajúcou už osem rokov.


Jednotne proti terorizmu. Médiá reagujú na útok v Barcelone

Útok v Barcelone

Reakcie svedkov

Druhý pokus

Komentár

Španielsko po Madride

Reakcie politikov

Titulky novín

Fotogaléria

Teroristický útok v katalánskej metropole si vyžiadal 13 obetí.

BRATISLAVA. Štvrtkový teroristický útok v katalánskej metropole Barcelona si podľa doterajších správ vyžiadal 13 obetí a asi sto zranených. Do davu ľudí v centre mesta narazila dodávka. K útoku sa prihlásila extrémistická organizácia Islamský štát. Na udalosť zareagovali aj svetové médiá. Prinášame výber titulných strán novín.


Čierna Hora: Praktický sprievodca na dovolenku

Čierna Hora je malá krajina, kde môžete stráviť dovolenku v horách alebo na pobreží obľúbeného Jadranského mora.

Čierna Hora svojou rozmanitosťou turistom plne vyváži fakt, že patrí medzi najmenšie krajiny v Európe. Už názov štátu naznačuje, že viac ako polovicu územia predstavujú hory, ktoré sú vysoké a divoké. Niektoré oblasti sa radia medzi najviac členité terény Európy s priemernou výškou okolo 2 tisíc metrov nad morom. Horské terény postupne ustupujú až prejdú do pomerne úzkej pobrežnej pláne. Rozvoj turizmu priniesol do krajiny nové impulzy. Dnes sú cesty, kedysi zničené vojnou, znovu obnovené a zrekonštruované. Stavajú sa nové špičkové hotely a zábavné turistické atrakcie. Platnou menou v Čiernej Hore je Euro. Bankomaty bežne prijímajú medzinárodné kreditné a debetné karty VISA a Mastercard. Vo všeobecnosti môžete zažiť v Čiernej Hore lacnú dovolenku. Ceny sú nižšie ako na Slovensku, za potraviny ušetríte priemerne až 30%. Čierna Hora má dve medzinárodné letiská. Na obidve sa lieta z Bratislavy, Košíc a Viedne a let trvá približne hodinu. Priamo na pobrežie môžete priletieť na letisko Tivat pri Kotore. Odtiaľ je blízko do obľúbených letovísk Herceg Novi aj Budvy. Druhé letisko, v hlavnom meste Čiernej Hory, Podgorica je trochu ďalej od pobrežia, blízko krásneho jazera Skadar. Od Budvy je Podgorica vzdialená približne 70 km, asi 1,5 hodiny cesty autom. V Čiernej Hore sú dve hlavné železničné trate. Prvá spája Belehrad s prímorským mestečkom Bar, pričom prechádza cez mestá Podgorica, Kolasin, Mojkovac a Bijelo Polje. Druhá železničná trať spája hlavné mesto Podgoricu s druhým najväčším mestom Čiernej Hory Nikšic. Je to nová trať s nádhernými scenériami. Cestovanie železnicou je pomerne pohodlné a lacné. Z Podgorice sa do Baru odveziete za 2,40€ v 2. triede alebo 3,60€ v 1. triede. Do Nikšicu stojí lístok 2,80€ a 4,20€. V Čiernej Hore je hustá sieť autobusových liniek, ktoré premávajú často a pravidelne. Väčšina z autobusov nemá klimatizáciu. Kamkoľvek sa rozhodnete v rámci krajiny cestovať, lístok nebude stáť viac ako 15€. Cestovné z Podgorice do letoviska Kotor stojí približne 7€, do Ulcinju 6€. Všeobecne je cestovné do turisticky obľúbených destinácií drahšie asi o dvojnásobok oproti ostatným miestam v krajine. Prenájom auta je pohodlný spôsob cestovania po krajine, hoci by ste tu diaľnice hľadali márne. Najvyššia povolená rýchlosť je 80 km/h a vďaka hornatému terénu sa rýchlejšie ani jazdiť nedá. V mestách je obmedzená rýchlosť na 50 km/h a v letnej sezóne sú pomerne bežné zápchy na cestách. Auto si možno prenajať na letisku alebo vo väčších mestách a cena sa pohybuje od 40€ na deň. Čierna Hora má vynikajúci mix podmienok na skvelú dovolenku pri Stredozemnom mori. Počasie na pobreží je typicky stredomorské. Letné teploty sa zvyčajne držia okolo 30 °C a teplota mora dosahuje v júli 24 °C a v auguste ešte mierne stúpne. V auguste 2015 bola nameraná teplota mora 27 °C, ale priemerne dosahuje 25°C. Pobrežie je značne členité a nájdete tu množstvo ostrovčekov. Početné zátoky ponúkajú skvelé pláže. Obľube sa tešia vodné športy, zvlášť potápanie. Obdivovať možno naozaj krásny a bohatý podmorský svet. Pobrežie je dlhé takmer 300 km a asi 70 km predstavujú pláže. Celkom tu môžete navštíviť 117 rôznych pláží, z ktorých každá má svoje lákadlá. Najdlhšou plážou Čiernej Hory je Velika Plaža pri Ulcinje, v južnej časti pobrežia. Meria celkom 13 km. Určite očarí jemným pieskom a vďaka častým vetrom je obľúbenou plážou na surfovanie. Veľkej obľube sa tu teší aj kitesurfing. Najkrajším úsekom pobrežia je tiahla a členitá zátoka pri Kotore. Zo severnej časti zátoky leží populárne letovisko Herceg Novi a z juhu mesto Kotor. Pieskové pláže nájdete v letovisku Herceg Novi, Bečiči alebo Budva. Za špeciálnu je považovaná pláž Zlatna Obala asi 2 km od mestečka Sutomore. Miestny hrubý zlatistý piesok má vďaka svojim minerálom liečivé účinky a vyhľadávajú ho ľudia s reumatizmom. Najsevernejším letoviskom Čiernej Hory je Herceg Novi. Toto krásne starobylé mesto sa rozprestiera na pomerne strmom kopci. Smerom na pláž sa tiahnu rôzne uličky a romantické schodiská. Okrem kostolov tu možno obdivovať dve pevnosti. Pevnosť Kanli Kula je dnes letným divadlom pod holým nebom a ponúka nádherný výhľad na záliv. Vstupné do pevnosti je 1€. O niečo vyššie stojí voľne prístupná pevnosť Španjol. Centrom života je promenáda. Na jej konci je kúpeľné centrum Igalo, preslávené takmer v celej Európe. Miestne bahenné kúpele sú považované za prospešné pri liečbe reumatických, kožných a gynekologických problémov. Kúsok južnejšie sa nachádza krásne opevnené stredoveké mestečko Kotor. Jeho úzke kamenné uličky sú vtesnané medzi more a dramatické strmé skaly. Nájdete tu živé námestia s množstvom krásnych kostolov. Všade je bohatá ponuka barov a reštaurácií. Pekný výstup je na skaly nad mestom. Ak zdoláte 1500 krokov do kopca, budete si môcť prezrieť staré opevnenie a užiť si neskutočne krásny výhľad na záliv. Asi 20 km južnejšie od mesta Kotor sa nachádza ďalšie obľúbené letovisko Budva. Staré centrum mesta sa rozprestiera na malom polostrove a mesto dodnes obkolesujú pozostatky hradieb. Úzke krivoľaké uličky ústia na námestia pri kostoloch. Atrakciou mesta je metská pevnosť zvaná Citadela v južnej časti historického centra. Z prístavu si môžete objednať celodenný výlet loďou do zálivu Kotor. Plavba trvá od 9,00 do 19,00 hodiny so zastávkami v rôznych častiach pobrežia. Cena výletu je približne 25€ na osobu. Vedľa Budvy sa nachádza malé a tichšie letovisko Bečici s dlhou piesočnou plážou, ktorá je obľúbená u rodín s deťmi. Pre turistov je tu množstvo barov, kaviarní a reštaurácií a známy je aj čulý nočný život. Južná časť pobrežia v okolí miest Bar a Ulcinj je známa ako Barská riviéra. V samotnom meste Bar objavíte pôsobivú kamennú starú časť mesta s pevnosťou. Tiež sa vám naskytne príležitosť vidieť najstarší olivovník sveta, ktorého vek sa odhaduje na 2000 - 2500 rokov. Smerom na sever od centra mesta je krásna plážová promenáda, ktorá sa tiahne do susedného Šušanju. Ulcinj je najjužnejšie mesto pobrežia Čiernej Hory. Jeho osobitný pôvab je v úzkych kopcovitých uličkách, ktoré sú prepojené schodiskovými skratkami. Niekedy je ťažké ich nájsť, alebo vyzerajú ako schody do súkromných domov a dvorov. Veľká časť starého mesta bola znižená zemetrasením a dodnes tu zostávajú iba ruiny. Za návštevu stojí zámok Stari Grad s výhľadom na more. Ak budete v Čiernej Hore, určite musíte vidieť Národný park Bigradska Gora. Nachádza sa v centrálnej časti krajiny, medzi riekami Tara a Lim. Je to jeden z posledných nedotknutých lesov v Európe. Vo svojej jedinečnosti ponúka národný park veľkú rôznorodosť jazier, sviežich tokov, lúk a nedotknutý prales. Východiskovým bodom pre návštevu je neďaleký Kolašin. Jedným z najnápadnejších prírodných prvkov Čiernej Hory je Hora Lovcen s dvomi žulovými vrcholmi. Nachádza sa v Národnom parku Lovcen a je symbolom národnej hrdosti. Na vrchole je kruhová vyhliadková plošina. Turistickým cieľom je aj neďaleké mauzóleum národného básnika a filozova Njegoša. Miesto je dostupné autom až takmer na vrchol, iba posledných 500 m je potrebné prejsť peši. Námaha sa ale oplatí, pri priaznivých podmienkach možno vidieť takmer celú krajinu. Významným kresťanským pútnickým miestom je kláštor Ostrog vo veľkej skale Ostrosky Greda. Je to architektonicky jedinečná stavba. Celý kláštor bol vytesaný do prírodnej jaskyne v takmer zvislom horskom útese. Na svet sa pozerá iba jedno postavené priečelie. Kláštor má dva vnútorné jaskynné kostoly zdobené freskami priamo na skalných stenách. Kláštor je často označovaný ako “Balkánska Petra”. Nachádza sa v centrálnej časti Čiernej Hory, z pobrežia je to asi 3 hodiny jazdy. Z letovísk si možno objednať organizovaný výlet za približne 30€ na osobu. Vzhľadom na priaznivé ceny je Čierna Hora ideálna na all inclusive luxusnú dovolenku. K najžiadanejším a najdrahším lokalitám patrí ostrov Sveti Stefan. Krásnu a luxusnú dovolenku ponúka Kotor. K lacnejším možnostiam s vynikajúcimi podmienkami sa radia letoviská Budva a Herceg Novi. V tichej rodinnej lokalite Bečici odporúčame vyskúšať Hotel Bella Vista 4*, približne 90 m od piesočnej pláže. Populárne rušné letovisko Budva je vzdialené 4,5 km. V južnej časti pobrežia Čiernej Hory odporúčame vyskúšať Hotel Princess 4*. Nachádza sa v atraktívnej časti letoviska Bar, vedľa pobrežnej promenády na kamienkovej pláži s pozvoľným vstupom do mora. Pokojnú rodinnú dovolenku na piesočnej pláži môžete prežiť v rodinnom Hoteli Sirena Marta 3* v letovisku Sutomore.


Americký senát schválil nové sankcie proti Rusku, Iránu a Severnej Kórei

Ak sa Donald Trump rozhodne zákon nepodpísať, snemovňa a senát môžu jeho veto prelomiť.

WASHINGTON. Americký senát vo štvrtok schválil balíček nových sankcií proti Rusku, Iránu a Severnej Kórei, ktorý pred pár dňami prešiel Snemovňou reprezentantov, a smeruje tak na podpis prezidentovi Donaldovi Trumpovi. Zákon pritom obsahuje aj ustanovenia, ktoré bránia prezidentovi svojvoľne, bez súhlasu Kongresu, zmierniť alebo odmietnuť ďalšie sankcie voči Rusku. Tie sú dôsledkom obáv zákonodarcov v súvislosti s Trumpovými snahami o zlepšenie vzťahov s Kremľom. Ak sa aj prezident rozhodne sankcie nepodpísať, snemovňa a senát môžu jeho veto prelomiť ich opätovným schválením dvojtretinovou väčšinou. Senát pritom zákon schválil pomerom hlasov 98 ku dvom a cez snemovňu prešiel pomerom 419 ku trom. Cieľom sankcií je potrestať Moskvu za zasahovanie do amerických prezidentských volieb a anexiu Krymu, v prípade Severnej Kórey ide o snahu zamedziť im v získaní prostriedkov na vývoj jadrových zbraní a sankcie voči Iránu sú zamerané na jednotlivcov a organizácie, ktoré sa podieľajú na tamojšom vývoji balistických rakiet.


Výbor OSN kritizuje Slovensko za diskrimináciu Rómov

Výbor na odstránenie rasovej diskriminácie je orgánom nezávislých expertov OSN.

KOŠICE.Výbor OSN na odstránenie rasovej diskriminácie vyzval slovenskú vládu, aby prijala účinné opatrenia na odstránenie diskriminácie príslušníkov a príslušníčok rómskej menšiny v rôznych oblastiach života. Ako vo štvrtok informoval Štefan Ivanco, programový koordinátor Poradne pre občianske a ľudské práva, vyplýva to zo záverečných zistení, ktoré výbor vydal po novembrovom zasadnutí a diskusii so slovenskou vládnou delegáciou v Ženeve. Výbor vo svojich záverečných zisteniach venoval okrem iného pozornosť situácii znevýhodnených príslušníkov rómskej menšiny v zdravotníctve. „Od slovenskej vlády požaduje, aby prijala nevyhnutné opatrenia na odstránenie všetkých foriem diskriminácie rómskej menšiny pri poskytovaní zdravotnej starostlivosti a zabezpečila, aby sa s pacientmi a pacientkami rómskeho pôvodu, a špecificky s rómskymi ženami, zaobchádzalo s rešpektom,“ uviedol Ivanco. Doložil, že výbor tiež požaduje, aby boli všetky dokumentované prípady diskriminácie a násilia v zdravotníctve dôsledne prešetrené. Výbor opätovne venoval pozornosť aj téme nezákonných sterilizácií rómskych žien a vyjadril znepokojenie nad tým, že mnohé ženy, ktoré boli v minulosti poškodené touto praxou, naďalej čelia prekážkam v prístupe k spravodlivosti. Ako uviedol Ivanco, výbor tým bezprostredne reagoval na správu Vakeras - Zorales: Hovoríme nahlas - Skúsenosti rómskych žien so zdravotnou starostlivosťou o reprodukčné zdravie na Slovensku, ktorú nedávno vydali mimovládne organizácie Poradňa pre občianske a ľudské práva (POĽP) a Centrum pre reprodukčné práva (CRR). Správa popísala skúsenosti rómskych žien s diskrimináciou, ponižovaním a násilím v zdravotníckych zariadeniach gynekologickej a pôrodnej starostlivosti na východnom Slovensku. Výbor poukázal aj na mnohé ďalšie závažné a neriešené problémy v oblasti ochrany ľudských práv rómskej menšiny na Slovensku. Informácie v tomto smere mu vo svojej alternatívnej správe poskytla aj POĽP. Výbor vyjadril znepokojenie nad pretrvávajúcimi prípadmi policajného násilia voči príslušníkom etnických menšín a obzvlášť rómskej menšiny a nad tým, že väčšina týchto prípadov nie je riadne vyšetrená. Vyjadril hlboké poľutovanie nad tým, že vláda ignorovala jeho predošlé odporúčanie týkajúce sa potreby zriadenia nezávislej inštitúcie na vyšetrovanie trestnej činnosti príslušníkov polície. Tá by mala nahradiť súčasnú sekciu kontroly a inšpekčnej služby fungujúcu v inštitucionálnom rámci ministerstva vnútra. Vláde odporučil, aby urýchlila proces vytvorenia plne nezávislej inštitúcie v tomto smere. Vo svojich zisteniach výbor vyjadril aj vážne znepokojenie nad pretrvávajúcou diskrimináciou a segregáciou rómskych detí v slovenskom školstve, ktorú vníma ako rozšírenú a systematickú. Vládu nabáda k tomu, aby zintenzívnila svoje úsilie zabezpečiť rómskym deťom rovný prístup ku kvalitnému vzdelávaniu. Zároveň od vlády požaduje, aby zlepšila životné podmienky sociálne znevýhodnených príslušníkov rómskej menšiny a odstraňovala ich segregáciu v bývaní, zlepšila uplatňovanie antidiskriminačnej legislatívy zo strany súdov v praxi, vrátane riešenia prieťahov v súdnych konaniach. POĽP vyzýva vládu, aby odporúčania výboru premietla do konkrétnych vládnych politík a opatrení. „Zo zistení výboru je zrejmé, že slovenská vláda musí urobiť na ochranu ľudských práv rasových a etnických menšín u nás podstatne viac ako doteraz," opísal Ivanco. "Obzvlášť ohrozenou skupinou v tomto smere zostávajú sociálne vylúčení Rómovia a Rómky, ktorí čelia diskriminácii v rôznych oblastiach života," zdôraznil. "Napriek prijatým akčným plánom, či realizovaným projektom sa situácia v tejto oblasti za ostatné roky neposunula výraznejšie k lepšiemu. Výbor chce konečne vidieť konkrétne a hmatateľne pozitívne zmeny a o tie sa musí vláda intenzívne usilovať," konštatoval. Výbor na odstránenie rasovej diskriminácie (CERD) je orgánom OSN pozostávajúcim z nezávislých expertov dohliadajúcich na dodržiavanie Medzinárodného dohovoru o odstránení všetkých foriem rasovej diskriminácie jeho zmluvnými štátmi. Dodržiavanie Dohovoru Slovenskom Výbor posudzoval na zasadnutí so slovenskou vládnou delegáciou 28. - 29. novembra v Ženeve. Stalo sa tak opätovne po viac než štyroch rokoch. Zasadnutiu predchádzala periodická správa slovenskej vlády, v ktorej zhrnula prijaté opatrenia na ochranu práv etnických menšín a dosiahnutý pokrok v tejto oblasti.


V Česku obvinili po raziách pre krátenie daní 23 ľudí

V policajnej cele je po razii stále 21 ľudí.

PRAHA. Po utorňajšom zásahu špeciálneho tímu Daňová kobra na desiatkach miest v Českej republike je z dvoch trestných činov obvinených 23 osôb, 21 ľudí je stále v policajnej cele. Uviedol to v stredu portál Novinky.cz. "Trestné stíhanie 23 osôb je vedené pre zločin účasti v organizovanej zločineckej skupine a zločin skrátenia dane, poplatku a inej povinnej platby spáchaný v spolupáchateľstve," oznámila štátna zástupkyňa Dagmar Pětníková. Za krátenie daní hrozí obvineným až desať rokov väzenia, horná hranica trestnej sadzby sa však u páchateľa trestného činu spáchaného v prospech organizovanej zločineckej skupiny zvyšuje o jednu tretinu. Zásah detektívov Národnej centrály proti organizovanému zločinu (NCOZ) a colníkov prebiehal v utorok na približne 60 miestach v ČR. NCOZ má podozrenia na daňové úniky v sume stoviek miliónov českých korún. Polícia sa k prípadu nevyjadruje, viac informácií nezverejnila ani žalobkyňa, píšu Novinky.cz. Radiožurnál Českého rozhlasu informoval, že daňové úniky sa týkali fakturovania služieb, pri ktorom nebola odvedená DPH. Výšku škody podľa jedného z dokumentov policajti údajne vyčíslili na 250 miliónov korún (9,7 milióna eur).


Šéf Bundesbank varuje pred politickým tlakom na eurobanku

ECB sa vďaka programu nákupu cenných papierov stala najväčším veriteľom krajín eurozóny.

FRANKFURT NAD MOHANOM. Existuje riziko, že Európska centrálna banka (ECB) sa dostane pod politický tlak, aby pokračovala v extrémne uvoľnenej menovej politike a takto pomohla národným rozpočtom. Vlády už totiž vďaka politike ECB ušetrili na úrokoch z dlhopisov miliardy eur, uviedol guvernér nemeckej centrálnej banky (Deutsche Bundesbank) Jens Weidmann. ECB sa vďaka programu nákupu cenných papierov, ktorý už beží vyše dva roky a ktorého celková hodnota predstavuje 2,3 bilióna eur, stala najväčším veriteľom vlád krajín eurozóny. Preto predstavuje každý signál, že sa banka pripravuje na sprísňovanie menovej politiky, riziko zvýšenia výnosov z dlhopisov a nárastu nákladov na obsluhu dlhov. "Nakoniec to môže viesť k politickému tlaku na Eurosystém, aby zachoval vysoko akomodatívnu menovú politiku dlhšie, než by bolo primerané z pohľadu cenovej stability," uviedol Weidmann. "V kontexte týchto nákupov aktív majú totiž zmeny menovej politiky priamejší vplyv na náklady na financovanie vlád než pohyby úrokových sadzieb." ECB v boji s dlhodobo nízkou infláciou roky držala úroky v negatívnom teritóriu a využila celý rad nekonvenčných nástrojov menovej politiky, aby podporila rast ekonomiky aj spotrebiteľských cien.


Študenti platia kartami najmä v potravinách, reštauráciách alebo za dopravu

BRATISLAVA. Študenti stredných a vysokých škôl využívajú platobné karty najmä na nákupy v potravinách, supermarketoch alebo reštauráciách. "V porovnaní s minulými rokmi významne, až o tretinu stúpol objem platieb kartou za mestskú dopravu. Dôvodom môže byť práve rozšírenie možnosti platby kartou za lístky na dopravu," skonštatovala hovorkyňa ČSOB Anna Jamborová.Ako ďalej vyplýva z údajov ČSOB o pohyboch na študentských účtoch, mesačné výdavky študentov stredných a vysokých škôl sa za uplynulých dvanásť mesiacov znížili. "V porovnaní s minulosťou sme zaznamenali zmenu trendu, keď už neplatí to, že by študenti minuli mesačne viac, ako im príde na účet. Malou výnimkou je iba Bratislavský kraj, kde mesačné výdavky študentov sú na úrovni 305 eur a príjmy 304 eur," povedala Jamborová.Z údajov Poštovej banky zase vyplýva, že príjmy mladých postupne rastú, avšak šetriť nedokážu. Výdavky mladých vo veku 25 a menej rokov v pomere k ich príjmom sú pomerne vysoké. Z účtov im totiž podľa údajov Poštovej banky odchádzajú sumy, ktoré sú v súčte iba o niekoľko desiatok eur nižšie, než sú ich príjmy.To, že príjmy mladých ľudí za posledných pár rokov pomerne významne rástli, súvisí podľa Poštovej banky s pozitívnym ekonomickým vývojom na Slovensku, ktorý sa prejavuje aj na raste miezd. "Mladí, ktorí pracujú, dokážu zarobiť viac. Tí, ktorí študujú, si dokážu viac privyrobiť a viac peňazí môžu dostať aj od rodičov," vysvetľuje hovorkyňa Poštovej banky Lýdia Žáčková.Mladí ľudia by preto podľa Žáčkovej mali k svojim osobným financiám pristupovať obzvlášť opatrne. Týka sa to aj finančných produktov, ktoré využívajú. Dôležitým výdavkom sú z tohto pohľadu podľa Žáčkovej i poplatky za vedenie účtu, ktoré sa na ročnej báze môžu vyšplhať na desiatky eur.


Dvanásť receptov na lahodné koláče a dezerty s mascarpone

Krtkova torta prežíva veľký návrat na scénu najmä vďaka internetovému humoru. Vyskúšajte si ho upiecť aj v domácom prevedení. Recept obsahuje fotopostup ako na to. Prejsť na recept Svieži zákusok s mandľami a sušienkami. Už onedlho budete môcť namiesto mrazeného ovocia použiť čerstvé a tým koláčik povzniesť na ďalšiu úroveň. Receptom vás prevedie fotopostup. Prejsť na recept Výnimočná zákusok vhodný na pokojný víkend aj slávnostné chvíle. Recept síce patrí k tým, ktoré obsahujú viac cukru, no korpus je bez múky. Prejsť na recept Lahodný a jednoduchý zákusok je kombináciou toho najlepšieho. Jemné cesto, svieže ovocie a mascarpone. Prejsť na recept Prekrásna klasika v podobe čokoládového cesta, višňovej plnky a čiapky, ktorá kombinuje šľahačku a mascarpone. Prejsť na recept Laskonky sú klasika, na ktorú dá len málokto dopustiť. Vyskúšajte ich aj v modernejšej verzii s ovocím a mascarpone. Prejsť na recept Jednoduchý koláč zo špaldovej múky a mandlí sa dá pripraviť aj ako narodeninová torta. Prejsť na recept Banánové rezy sú klasika, ktorá poteší každého. Základom je piškótové cesty, srdce tvorí hustá plnka s mascarpone a dokonalú bodku banány v čokoláde. Prejsť na recept Ďalšia variácia tortového korpusu, ovocia a jemného mascarpone. Ingrediencie na tento zákusok máte celkom určite doma. Prejsť na recept Na prvý pohľad komplikovaný dezert, no vďaka prehľadnému fotopostupu a skvelému receptu ho zvládne aj začiatočník. Prejsť na recept Korpus tejto torty je zdravšou verziou piškótového cesta. Plnka pozostáva z rovnakého pomeru mascarpone, šľahačky a tvarohu. Prejsť na recept slávnostná torta s dvoma druhmi krému a ovocím, ktorá je skvelou bodkou sviatočného obeda. Prejsť na recept


Populisti už našli páchateľa útokov v Berlíne. Zabíjala Merkelová

Minúta po minúte

Populisti a páchatelia

Útoky autom nie sú nové

Udrelo zlo

Berlín sa pýta prečo?

Schutzov komentár

Ohrozené trhy?

Chronológia útokov

Okamžite po útoku sa európski radikáli zhodli na hlavnom vinníkovi pondelkovej tragédie. Podľa analytikov im môže pomôcť získať vyššiu podporu.

BERLÍN, BRATISLAVA. Nemecká polícia ešte v utorok ráno po útoku v Berlíne nemala jasno ani v tom, kto ho spôsobil a už vôbec nie v tom, s akým motívom. Populistickí a krajne pravicoví politici po celej Európe, ale aj v Nemecku však už v pondelok večer, keď šialenec na kamióne zrážal na trhu nevinných Berlínčanov, vedeli, že zodpovednosť za tragédiu nesie kancelárka Angela Merkelová. Aj keď informácie o možnom páchateľovi sa v utorok stále rôznili, podľa analytikov je už vlastne isté, že ďalšou obeťou teroristického útoku, tentoraz politickou, bude práve Merkelová. Tej vyčítajú otvorenú politiku, vďaka ktorej minulý rok do Nemecka prišlo asi milión utečencov. Parlamentné voľby sa budú v Nemecku konať na jeseň budúceho roku a hoci v prieskumoch Merkelovej kresťanskí demokrati vedú s vyše 30 percentami, po pondelku sa to môže zmeniť. „Ktokoľvek je za tento útok zodpovedný, ak bolo jeho cieľom vyvolať strach a neistotu, podarilo sa to,“ myslí si komentátor ABC. „Zakaždým, keď sa niečo podobné stane, nahlodá to dôveru verejnosti vo vlastnú vládu. A zvýši pokušenie obzerať sa po alternatívnych lídroch, ktorí ponúkajú radikálnejšie riešenia.“ Jedným z tých lídrov je minimálne v Nemecku aj Marcus Pretzell. Jeden zo siedmich europoslancov za populistickú Alternatívu za Nemecko (AfD) je zároveň jedným z jej najradikálnejších politikov a na Merkelovú v utorok nezareagoval len najtvrdšie, ale aj ako jeden z prvých. „Kedy si prinavrátime nemecký právny štát? Kedy sa táto prekliata pokryteckosť konečne skončí? Sú to Merkelovej mŕtvi!“ rozčúlil sa na svojom twitteri už v pondelok v noci, keď svetové médiá informovali o útoku. Zástupca šéfa nemeckých sociálnych demokratov Ralf Stegner jeho slová označil za „nechutné“. „Namiesto rešpektovania obetí AfD opäť nechutne politicky zneužíva túto tragédiu,“ vyhlásil pre nemecké médiá. Vinníka tragédie v podobe Merkelovej však nevideli len nemeckí, ale aj ďalší populisti v iných európskych krajinách. Medzi nimi už tradične bývalý šéf euroskeptickej UKIP Nigel Farrage, ktorý útok označil za „Merkelovej dedičstvo“, či holandského šéfa slobodných Geerta Wildersa, ktorý vyzval na „politickú revolúciu“. Líderka francúzskeho Národného frontu Marine Le Penová si zase položila otázku: „Koľko masakier a vrážd sa ešte bude musieť stať, kým naše vlády prestanú prijímať obrovské množstvá migrantov do našich bezhraničných krajín?“ Väčšina populácie si stále myslí, že Merkelovej strana je najkompetentnejšia, pokiaľ ide o právo a poriadok Väčšina nemeckých analytikov sa prikláňa k tomu, že populistom sa útok skutočne podarí zneužiť v neprospech Merkelovej. Sú však aj takí, ktorí si myslia opak. „Pre CDU to môže byť výhoda,“ cituje Handelsblatt berlínskeho profesora Gera Neugebauera. „Väčšina populácie si totiž stále myslí, že Merkelovej strana je najkompetentnejšia, pokiaľ ide o právo a poriadok.“ To, kto bude mať pravdu, môže závisieť ešte od jedného faktoru – kto bol skutočným páchateľom. Pôvodne zadržaný mladík pakistanského pôvodu, ktorý do Nemecka prišiel v rámci poslednej utečeneckej vlny, bol podľa posledných informácií berlínskej polície falošná stopa. Skutočný páchateľ bol vraj aj v utorok popoludní na úteku. Tento text ste mohli čítať vďaka tomu, že platíte za obsah. Vážime si to.


V Kamerune sa potopila vojenská loď, nezvestných je 34 ľudí

Zatiaľ sa podarilo zachrániť len troch ľudí.

YAONDÉ. Neďaleko polostrova Bakassi sa potopila kamerunská vojenská loď a veľká väčšina členov jej posádky je nezvestná. Informoval o tom v pondelok kamerunský minister obrany Joseph Beti Assomo. Na palube vojenskej lode, ktorá sa potopila už v nedeľu, bolo podľa ministra 37 vojakov, z nich iba troch zachránil vrtuľník, zvyšných 34 osôb je stále nezvestných. Záchranná akcia naďalej pokračuje, informoval Assomo. Plavidlo bolo podľa neho na rutinnej námornej plavbe. Polostrov Bakassi je výbušným regiónom, keďže v minulosti patril Nigérii, no v roku 2002 ho Medzinárodný súdny dvor prisúdil Kamerunu. Nigéria sa s rozhodnutím nikdy úplne nezmierila. Časť obyvateľov polostrova sa po rozhodnutí medzinárodného tribunálu presťahovala do Nigérie, kde založili nové mesto Dayspring. Na polostrove pôsobí aj militantná skupina Bakasské hnutie za samourčenie.


Na politickom mítingu v Pakistane zabil samovraždený útočník 12 ľudí

Politici v Pakistane sú častým cieľom islamských extrémistov.

PÉŠAVÁR. Samovražedný atentátnik zabil v utorok pri útoku na predvolebný míting v meste Pešávar na severozápade Pakistanu kandidáta tamojšej sekulárnej strany a 11 jeho stúpencov. S odvolaním sa na miestnu políciu o tom informovala agentúra AP. Útočník odpálil nálož na zhromaždení na podporu Harúna Ahmada Bilúra, ktorý sa za Ľudovú národnú stranu (ANP) uchádzal o kreslo v provinčnom zastupiteľstve, informovala polícia. Pri útoku utrpelo zranenia ďalších 35 ľudí vrátane Bilúrovho 16-ročného syna. ANP vládla v provincii Chajbar Paštúnchvá, ktorej je Pešávar hlavným mestom, v rokoch 2008-13. Armáda viedla v tamojšom horskom údolí Svát v roku 2009 veľkú ofenzívu proti militantom. Islamskí extrémisti zabili v čase okolo posledných volieb v roku 2013 stovky politikov a stúpencov ANP. Bilúrov otec Bašír Ahmad Bilúr zahynul pri samovražednom útoku v roku 2012. Pakistanská armáda len niekoľko hodín pred najnovším útokom oznámila, že na zaistenie bezpečnosti volieb, ktoré sa budú v krajine konať 25. júla, nasadí vyše 370-tisíc vojakov. Je to takmer tretina príslušníkov pakistanských ozbrojených síl a viac ako päťnásobok počtu vojakov nasadených počas volieb v roku 2013, keď bola bezpečnostná situácia v krajine oveľa horšia, píše AP. Armádny hovorca uviedol, že o nasadenie vojakov požiadal ústredný volebný orgán. Vojaci sa budú starať o bezpečnosť 85-tisíc volebných miestností a vykonávať aj ďalšie úlohy súvisiace s voľbami.


Vznik spoločnej armády Únie je možný, vyhlásil hovorca eurokomisie

Francúzsky prezident Marcon navrhol spoločnú armádu na ochranu pred Čínou, Ruskom aj USA.

BRUSEL. Je možné, že jedného dňa dôjde k vytvoreniu spoločnej armády Európskej únie. Podľa tlačovej agentúry Reuters to v utorok uviedol hovorca Európskej komisie (EK) Margaritis Schinas. Išlo o reakciu na skoršie vyhlásenie francúzskeho prezidenta Emmanuela Macrona. Macron v rozhovore, ktorý v utorok odvysielala rozhlasová stanica Europe 1 predstavil návrh vytvoriť "skutočnú európsku armádu", aby sa európsky kontinent mohol lepšie chrániť pred Čínou, Ruskom, a dokonca aj Spojenými štátmi. Podľa jeho slov sa Európa nebude schopná brániť bez spoločnej armády. Šéf exekutívy EÚ a bývalý premiér Luxemburska Jean-Claude Juncker je dlhodobým hlasným zástancom názoru, že Únia by mala mať spoločnú obrannú schopnosť nezávislú od Severoatlantickej aliancie, ktorá je ovládané USA. Túto myšlienku však odmietalo najmä Spojené kráľovstvo, argumentujúc, že silnejšia vojenské úloha EÚ by mohla podkopať význam NATO. Briti však na budúci rok koncom marca EÚ s najväčšou pravdepodobnosťou opustia, čo zvyšku Európy rozviazalo ruky a už v decembri 2017 sa dohodli na posilnenej spolupráci v oblasti financovania a rozvoja ozbrojených síl. Na Stálej štruktúrovanej spolupráci EÚ v oblasti bezpečnosti a obrany (PESCO) sa zúčastňuje 25 členských štátov EÚ. "Komisia predložila sériu podnetov a návrhov znamenajúcich začiatok budovania čoraz väčšej a silnejšej obrannej identity v týchto ťažkých geopolitických časoch. Nemyslím si však, že táto obranná identita začne v podobe armády EÚ," uviedol pred novinármi v Bruseli hovorca EK Margaritis Schinas po otázke, či eurokomisia podporuje vytvorenie európskej armády. Zároveň však dodal, že "v určitom okamihu", pravdepodobne na konci procesu vytvárania silnejšej celoeurópskej obrannej identity, môže dôjsť k tomu, že vznikne niečo, čo bude možné opísať ako armádu EÚ alebo zásobník zdrojov EÚ, ktorý pomôže viac zviditeľniť a zhmotniť obrannú identitu Únie. Agentúra Reuters pripomenula, že EÚ sa snaží prispôsobiť sa novému geopolitickému kontextu, ktorý dotvára aj americký prezident Donald Trump so svojou snahou obmedziť americkú účasť na obrane Európy. Európsky obranný fond (EDF) by mal byť zriadený v roku 2019 so zámerom spoluvytvárať silný obranný priemysel EÚ, pomôcť rozvoju vojenských spôsobilostí členských štátov Únie a podporovať jej strategickú nezávislosť. Francúzsko sa z vlastnej iniciatívy dohodlo so skupinou ďalších ôsmich krajín na vytvorení spoločnej zásahovej jednotky, ktorá by vedela rýchlo zakročiť pri evakuácii ohrozených ľudí v nejakej krajine postihnutej vojnou alebo ktorá by účinne pomáhala pri odstraňovaní následkov katastrof.


Orbán je rasista a xenofób, zopakoval vysoký komisár OSN

Pre tieto vyjadrenia Husajn nemieni odstúpiť, ako to minulý týždeň požadoval šéf maďarskej diplomacie.

BUDAPEŠŤ. Predsedu maďarskej vlády Viktora Orbána v utorok vysoký komisár OSN pre ľudské práva Zajd Raad Husajn opäť označil za rasistu a xenofóba. Pre tieto vyjadrenia vysoký komisár nemieni odstúpiť, ako to minulý týždeň požadoval šéf maďarskej diplomacie Péter Szijjártó. Podľa agentúry MTI to vyplýva z vyhlásenia, ktoré vydal Husajn. Vysoký komisár v otváracom prejave 37. zasadnutia Rady OSN pre ľudské práva (HRC) ostro kritizoval aj maďarskú vládu. "Tí, ktorí nenávidia cudzincov, a rasisti - medzi nimi napríklad ani Viktor Orbán - sa už v poslednom období netaja tým, že nechcú byť viacfarebnými a že sa nechcú miešať s inými," pripomenul vysoký komisár svoj februárový prejav a potvrdil, že si stojí za každým slovom. Podľa Husajna rasová rétorika Orbána sa zakladá čoraz viac na bludoch. "Je čas vzoprieť sa tyranom Orbánovho druhu. Nenávisť je horľavá sila, ktorá už dnes v Európe nezvíťazí," dodal vysoký komisár.


Lekári považujú odmeňovanie za diskriminačné, žiadajú zmeny

Personál v ambulanciách pohotovostnej služby nedostáva príplatky za víkend a sviatky.

BRATISLAVA. Mnohí lekári zabezpečujúci ambulantnú pohotovostnú starostlivosť sa cítia vo veci odmeňovania diskriminovaní. Slovenská spoločnosť všeobecného praktického lekárstva, Slovenská lekárska komora a Zväz ambulantných poskytovateľov o tom informovali v tlačovej správe s tým, že vyzývajú ministerstvo zdravotníctva k zaujatiu jednotného, jednoznačného a nediskriminačného stanoviska vo veci odmeňovania zdravotníckych pracovníkov, lekárov a sestier, ktorí zabezpečujú na Slovensku ambulantnú pohotovostnú službu v jej určených pevných bodoch. "Množstvo lekárov, ale aj zdravotných sestier slúžiacich v ambulanciách pohotovostnej služby na celom Slovensku nedostáva príplatky za sobotu, nedeľu a štátne sviatky, na ktoré majú, tak ako všetci občania tejto republiky, zákonný nárok," konštatovala viceprezidentka Slovenskej spoločnosti všeobecných praktických lekárov Michaela Macháčová. "Hoci už rok a pol opakovane komunikujeme s ministerstvom zdravotníctva a ministerstvom práce sociálnych vecí a rodiny, na danom stave sa doteraz nič nezmenilo," povedala Michaela Macháčová. Ako uviedli spomínané združenia, od transformácie lekárskej služby prvej pomoci na ambulantnú pohotovostnú službu uplynul viac než rok, podľa doterajších hodnotení ministerstva zdravotníctva nový model plní svoju funkciu. Lekári v ambulanciách sa však dodnes na celom Slovensku zo strany zriaďovateľov (organizátorov) Ambulantných pohotovostných služieb stretávajú s neplnením niektorých povinností, najmä v oblasti odmeňovania. "Nielenže drvivá väčšina poskytovateľov Ambulantnej pohotovostnej služby neplatí Zákonníkom práce stanovené príplatky počas víkendu a štátneho sviatku, ale aj platba hodinovej mzdy lekára slúžiaceho na Ambulantnej pohotovostnej službe je v rámci Slovenska diferencovaná," uviedla Zuzana Dolinková zo Zväzu ambulantných poskytovateľov. "Nielen v tom, že organizátor neplatí príplatky za prácu cez víkendy a sviatky, ale pokiaľ má zmluvu s poskytovateľom – s.r.o., dohodnutá odmena pre poskytovateľa nezohľadňuje skutočnosť, že poskytovateľ ako zamestnávateľ musí okrem zaplatenia lekára v sume zákonom garantovanej hodinovej mzdy na úrovni 12 eur platiť aj odvody," doplnila Zuzana Dolinková. "Na základe osobných rokovaní a rozhovorov s lekármi sme zistili, že celkovo asi 80 percent organizátorov Ambulantných pohotovostných službách nedodržiava zákonom garantované odmeňovanie lekárov za služby v Ambulantných pohotovostných službách počas víkendov a sviatkov a zneužíva nejasnosť zákona pri podpise obchodných zmlúv s lekármi namiesto pracovných zmlúv," konštatoval prezident Slovenskej spoločnosti všeobecných praktických lekárov Peter Makara. "Ide často najmä o nemocnice poverené na zabezpečovanie výkonu APS zo strany ministerstva zdravotníctva, či už je to holding siete nemocníc Svet zdravia, mestských nemocníc alebo nemocníc a pod. Podľa našich informácií zákon neobchádzajú tie Ambulantné pohotovostné služby, ktoré organizujú a prevádzkujú na základe povolenia lekári a len niektoré nemocnice, napr. Nemocnica Poprad a Trebišov," povedal Peter Makara. "Vzhľadom na nejednoznačný výklad zákona a neetické zneužívanie obchodných zmlúv s lekármi, ktorí neposkytujú APS formou pracovnej zmluvy, by mali byť tieto skutočnosti zo strany ministerstva zdravotníctva legislatívne upravené a zjednotené, aby nevznikali rozličné výklady tohto práva,“ uzavrel Peter Makara. Ako v reakcii uviedlo tlačové oddelenie Ministerstva zdravotníctva SR, mzda lekára slúžiaceho v Ambulantných pohotovostných službách je vo výške 12 eur za hodinu a zahŕňa aj príplatky za prácu v sobotu, nedeľu a počas sviatkov. Podľa ministerstva zdravotníctva SR zákon neupravuje výšku základnej zložky mzdy lekára ale mzdu lekára ako takú, pričom zákon "taxatívne upravuje, čo sa nepovažuje za mzdu," vysvetlili. V reakcii ministerstva sa uvádza, že konkrétne podmienky odmeňovania dohoduje zamestnávateľ v súlade s § 119 Zákonníka práce. Zákonník práce taxatívne upravuje, čo sa nepovažuje za mzdu. "V zmysle tejto úpravy sa mzdové zvýhodnenia poskytované za prácu v sobotu, v nedeľu a vo sviatok za mzdu považujú," dodalo na záver ministerstvo zdravotníctva.


Macron u Fica uspel, aj on chce vyššie platy pre vyslaných pracovníkov

Francúzsky prezident našiel podporu pre návrh, ktorý kritizuje Maďarsko aj Poľsko.

SALZBURG, BRATISLAVA. Maďarsko aj Poľsko to odmietajú, o navrhovanej smernici o vyslaných pracovníkoch hovoria, že je protekcionistická a bráni chudobnejším krajinám Európskej únie dobiehať bohatšie. Pravidlá, ktoré by pracovníkom vyslaným z inej krajiny zaručili rovnaké mzdové podmienky, ako majú tamojší zamestnanci, však Slovensko podporuje. Všetci ministri slovenskej vlády súhlasili s tým, ak napríklad slovenská firma pošle pracovníka do Francúzska, mala by mu vyplácať rovnaký plat, ako majú na rovnakom mieste francúzski zamestnanci. V súčasnosti mu môže dávať teoreticky aj slovenskú minimálnu mzdu plus diéty určené pre zahraničné cesty. S týmto mandátom na stretnutie do Salzburgu vycestoval premiér Robert Fico. Hovoril tam s rakúskym kancelárom Christianom Kernom, českým premiérom Bohuslavom Sobotkom, no najmä s francúzskym prezidentom Emmanuelom Macronom, ktorý navrhovanú zmenu najaktívnejšie presadzuje. "Naše rokovania predstavujú skutočný krok vpred, skutočný pokrok smerom k dosiahnutiu kompromisu v októbri a som z toho rád," povedal Macron po stretnutí novinárom.  "Sme veľmi blízko k dohode," skonštatoval  zasa premiér Fico. Ten sa počas návštevy strednej Európy nestretne s lídrami Maďarska a Poľska, v čom je podľa odborníkov takisto politický odkaz. Macron ich viackrát kritizoval, že narúšajú jednotu Únie a odkázal im, že Únie „nie je supermarket“. A zas Ficova otvorenosť voči Macronovi a jeho kontroverznému návrhu potvrdzuje slová slovenského premiéra o tom, ako veľmi chce dostať krajinu do jadra Únie. O smernici by sa malo rozhodovať na stretnutí ministrov práce členských štátov Únie v októbri. Na jej schválenie stačí kvalifikovaná väčšina, nemusia sa teda pridať všetky štáty, stačia dve tretiny. Potom sa ňou bude zaoberať Európsky parlament, kde by rokovanie o jej podobe malo trvať asi rok. „Dúfame, že súčasná Európska komisia na konci svojho mandátu v roku 2019 bude odchádzať s tým, že táto smernica bude schválená,“ povedal v stredu na tlačovej konferencii Maroš Šefčovič, slovenský podpredseda Európskej komisie.


Dve zemetrasenia na Filipínach si vyžiadali osem mŕtvych

Vystrašení ľudia utekali zo svojich domovov.

MANILA. Osem mŕtvych a najmenej 60 zranených si vyžiadali v sobotu dve silné zemetrasenia na riedko osídlených ostrovoch v Luzonskom prielive na severe Filipín. Informovala o tom agentúra AFP s odvolaním sa na miestne úrady. Obe zemetrasenia zasiahli provinciu Batanes nadránom, keď ľudia ešte spali. Vystrašení obyvatelia utekali zo svojich domovov a na snímkach miestnych médií vidno zrútené murované domčeky a hlboké trhliny na cestách. Úrady nevydali varovanie pred vlnami cunami. Podľa geologickej služby USA (USGS) udrelo prvé zemetrasenie s magnitúdou 5,4 o 4.15 h miestneho času (19.15 h SELČ v piatok). Druhé prišlo o necelé štyri hodiny neskôr, a to s magnitúdou 5,9. Filipíny ležia v tzv. Ohnivom kruhu - oblasti v Tichom oceáne, v ktorej sa vyskytuje približne 90 percent všetkých zemetrasení na Zemi. V apríli si zemetrasenie s magnitúdou 6,3 v oblasti ležiacej severne od hlavného mesta Manila vyžiadalo životy najmenej 11 ľudí. Zemetrasenie s magnitúdou 5,8 zasiahlo 13. júla severovýchodné pobrežie ostrova Mindanao na juhu Filipín. Zranenia utrpeli desiatky ľudí. Zničených bolo niekoľko domov, kostolov a iných budov.


PSG zablokovalo zatiaľ všetky ponuky za Neymara. Odmietlo aj troch hráčov Realu

PARÍŽ. Odchod brazílskeho futbalistu Neymara z Paríža St. Germain viazne. Francúzske médiá vo štvrtok informovali, že úradujúci majster Ligue 1 odmietol ponuku Realu Madrid vo výške 100 miliónov eur. Podľa denníka L'Equipe ponúkal Real k tejto sume aj trio hráčov Gareth Bale, James Rodriguez a Keylor Navas. PSG však návrh Realu zmietol zo stola s odôvodnením, že "celková hodnota transferu nenaplnila jeho očakávania". Paríž pred dvoma rokmi za Neymara zaplatil FC Barcelona 222 miliónov eur. Ako uviedla agentúra AFP, v hre je stále aj návrat 27-ročného brazílskeho reprezentanta na Camp Nou. Podľa katalánskeho denníka Sports má síce FCB veľký záujem, ale "je jasné, že PSG sa za každú cenu snaží zabrániť návratu Neymara do Barcelony". Parížania už dávnejšie odmietli návrh Barcelony vo výške 40 miliónov eur plus hráčov Ivana Rakitiča a Philippeho Coutinha. Coutinho medzičasom odišiel na hosťovanie do Bayernu Mníchov. Prestupové okno vo Francúzsku, Španielsku a Taliansku sa uzavrie 2. septembra.


Maďarsko chce mať rozhodujúcu armádu Strednej Európy, vyhlásil minister

Maďarský minister obrany sľubuje vojsko schopné čeliť súčasným aj budúcim výzvam.

BUDAPEŠŤ. Cieľom maďarského ministerstva obrany je dosiahnuť, aby do roku 2026 boli maďarské ozbrojené sily jednou z rozhodujúcich armád tohto regiónu, vyhlásil v Budapešti šéf rezortu obrany István Simicskó. Podľa agentúry MTI na porade velenia armády vo výročnom prejave Simicskó povedal, že súčasné posilňovanie maďarskej ekonomiky umožní ucelený rozvoj bojových síl armády, aký v uplynulých 25 rokoch nemá obdobu. "Vybudujeme vojsko, ktoré dokáže čeliť súčasným i budúcim výzvam," zdôraznil minister. Významnou súčasťou programu rozvoja pod názvom Zrínyi 2026 bude modernizácia letectva vrátane vrtuľníkového parku. Pritom v tomto armádnom programe bude podľa Simicskóa vytvorený priestor aj na to, aby sa do obrany vlasti zapojil každý dobrovoľník. "Vo všetkých 197 okresoch chceme vytvoriť dobrovoľné zálohy," uzavrel minister obrany.


Nemecký  E.ON zaznamenal vlani rekordnú stratu 16 miliard eur

Stratu pocítia aj akcionári. Dividenda za rok 2016 klesne na 21 centov z 50 centov.

ESSEN. Dôsledky energetického obratu v Nemecku mali negatívny vplyv na hospodárske výsledky koncernu E.ON. Spoločnosť zaznamenala vlani najvyššiu stratu vo svojej histórii a plánuje rušenie pracovných miest. Strata za rok 2016 dosiahla 16 miliárd eur, uviedol dnes nemecký koncern. Už v roku 2015 zaznamenal stratu takmer 7 miliárd eur. Negatívny vývoj pocítia aj akcionári. Dividenda za rok 2016 klesne na 21 centov z 50 centov. Dividenda za rok 2017 by mala opäť stúpnuť na 30 centov. "Bilancia prechodného roku 2016 je cezúrou, ktorá E.ONu otvára cestu do nového sveta nových energií," uviedol šéf koncernu Johannes Teyssen. Veľkoobchodné ceny energií boli vlani nízke. E.ON navyše odpísal niekoľko miliárd v súvislosti so svojím podielom vo firme Uniper. K tomu ešte musíme pripočítať náklady na vystúpenie z jadrovej energetiky. E.ON v polovici roka bude musieť do štátneho atómového fondu prispieť sumou okolo 10 miliárd eur. Koncern po rekordnej strate plánuje rušenie pracovných miest. Ich počet by sa mal znížiť celkovo o 1300, z tohto 1000 sa zruší v Nemecku. Aktuálne má E.ON celkovo okolo 43.000 zamestnancov.


Výbuchy v kolumbijskej lodenici zabili štyroch ľudí a vyše 20 zranili

Tlakovú vlnu cítili do vzdialenosti piatich kilometrov.

CARTAGENA. Štyria ľudia zahynuli a 22 ďalších utrpelo zranenia pri dvoch stredajších výbuchoch v lodenici kolumbijského pobrežného mesta Cartagena. Informovala o tom agentúra AP. Svedkovia uviedli, že tlaková vlna bola cítiť do vzdialenosti piatich kilometrov. Z lodenice stúpali k nebu dva oblaky dymu. Viceadmirál Jorge Carreno uviedol, že k jednej z explózií došlo počas opráv nákladnej lode, pričom vypukol požiar. Okolnosti druhého výbuchu neboli bezprostredne známe.


Na srbskom cintoríne v Maďarsku poškodili hroby

Pustošenie samospráva  označila aj za útok na politiku dobrého susedstva srbskej vlády.

BUDAPEŠŤ. Celoštátna samospráva Srbov v Maďarsku v pondelok dôrazne odsúdila poškodenie hrobov na srbskom cintoríne v mestečku Budakalász v Peštianskej župe, informovala agentúra MTI. "Páchatelia nespôsobili iba materiálne škody, ale zaútočili aj na srbské spoločenstvo. Od orgánov činných v trestnom konaní srbská samospráva očakáva vypátranie zločincov a ich postavenie pred súd za útok voči spoločenstvu Srbov žijúcich v Maďarsku," píše sa v dokumente. Pustošenie samospráva súčasne označila aj za útok na politiku dobrého susedstva srbskej vlády. Neznámi páchatelia minulý štvrtok nadránom poškodili na miestnom srbskom cintoríne 15 hrobov, vyvrátili kamenné vázy a dolámali mramorové dosky krýpt. Hovorkyňa polície Peštianskej župy Andrea Beluzsárová-Beliczová pre MTI uviedla, že polícia mesta Szentendre začala stíhanie pre podozrenie z trestného činu poškodzovania cudzieho majetku.


Vodiči v Bratislave hlásia 40-minútové zdržanie v poobedňajšej špičke

BRATISLAVA. Vodiči jazdiaci v piatkovej popoludňajšej dopravnej špičke v Bratislave hlásia miestami zdržania od 15 do 40 minút. Hlásených je aj viacero nehôd. Aktuálnu dopravnú situáciu monitoruje polícia aj z vrtuľníka. Zelená vlna RTVS informuje o nehodách na Moste Lafranconi v smere do Mlynskej doliny, na Bajkalskej smerom k Trom vežiam, na Vajnorskej smerom z centra pri čerpacej stanici a na Ružinovskej smerom do centra pri nemocnici, kde sa zrazilo viacero áut. Šoféri sa asi 15 minút zdržia na Prístavnej smerom k Mostu Apollo a minimálne 40 minút na Gagarinovej smerom z centra. Stella centrum upozorňuje na kolóny a zdržania pred Prístavným mostom v smere z Petržalky a od Mosta Lafranconi. Vodiči sa tu zdržia asi 15 minút. Aplikácia Waze informuje o zhustenej premávke na Ulici Svornosti, Hradskej, Slovnaftskej, na diaľničnom obchvate, na Prístavnej, Mlynských nivách, Prievozskej, Záhradníckej, Trnavskej ceste, Šancovej, Vajnorskej, Račianskej, Pražskej i Štefánikovej. V Bratislave sa postupne od piatka (15. 2.) začali rozsiahle dopravné obmedzenia. Súvisia s výstavbou diaľnice D4 a rýchlostnej cesty R7, konkrétne prestavbou mimoúrovňovej križovatky Prievoz, a s výstavbou podzemného kruhového objazdu na rekonštruovanej časti ulice Mlynské nivy. Na bezplatnú informačnú linku 0800 242 000 môžu hlásiť vodiči problémy v doprave, alebo klásť otázky. Viac informácií nájde verejnosť na webe www.zvladneme.to, kde je aj online prenos z dopravných kamier.


Ako zo sci-fi. Pozrite si život z hlbín oceánu pri Mexiku

Loď Okeanos Explorer preskúmala vody Mexického zálivu.

BRATISLAVA. Keď sa na fotografiu pozriete prvýkrát, zdá sa, že sa pozeráte na záber zo sci-fi filmu. Záber v skutočnosti ukazuje rebrovku - primitívneho morského živočícha - s vysunutými chápadlami. V hĺbke takmer 1500 metrov ju videli účastníci podmorskej expedície z lode Okeanos Explorer. Spolu so sci-fi rebrovkou videli aj rôzne koraly či morské hviezdice. Vedci z lode Okeanos Explorer v minulosti objavili aj chobotnicu ducha či zvláštnu medúzu čakajúcu na korisť. Expedícia Mexický záliv 2018 trvala od 11. apríla do 3. mája 2018 a organizoval ju Národný úrad pre oceán a atmosféru. Skúmali hlbokomorské lokality a ich morských obyvateľov.


PODCAST DOBRÉ RÁNODobré ráno: Najväčší kamoši, Donald Trump a diktátor Kim

Kórejský polostrov zažil historický summit. Čo to znamená.

Je to jeden z najbrutálnejších a zároveň najuzavretejších režimov na našej planéte. Ľudia tam hladujú, sú odstrihnutí od okolitých informácií, propaganda im denne vymýva mozgy a je úplne bežné, ak tom jednoducho zmiznete. Severokórejskí lídri sa desaťročia neštítili vraždy ako prostriedku na upevnenie svojej moci, ešte nedávno sa vyhrážali Južnej Kórei aj USA, s Donaldom Trumpom si Kim čong-un vymieňal vyhrážky. A zrazu je všetko zabudnuté, jadrový konflikt nebude, svet je láska a Severná Kórea jej súčasťou. Čo sa vlastne stalo? A čo sa stalo medzi Kimom a Trumpom? Tomáš Prokopčák sa rozpráva s Matúšom Krčmárikom. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Smer stále nepovedal, kto bude za stranu kandidovať v Bratislave, prípadne koho v hlavnom meste podporí. Niektorí v Smere hovoria o menách ako Bajan či Borguľa, objavuje sa však aj meno súčasného starostu Nesrovnala, ktorého by strana mohla podporiť. Štefan Harabin, inak známy aj ako možný prezidentský kandidát a obľúbenec konšpiračných kruhov, podal kopu trestných oznámení. Medzi nimi aj na šéfku Najvyššieho súdu či na špeciálneho prokurátora. Ide o kauzu mafiánskych vrážd, z ktorých je obžalovaný Róbert Lališ prezývaný Kýbel. Prehovoril brankár futbalového Ružomberka, ktorého mali chcieť podplatiť, aby ovplyvnil výsledok zápasu. Matúš Macík upozornil na úplatok 5-tisíc eur, mal sa týkať zápasu s majstrovskou Trnavou. V priebehu pár dní by malo byť podľa jeho slov celé vyšetrovanie uzavreté. Turecko hľadá spôsob, ako uniesť svojich vojakov z Grécka. Tí sa tam skrývajú zo strachu, že ich Turecko obviní zo zosnovania a účasti na nevydarenom prevrate. Turecko a Grécko sú síce spojencami v NATO, no v posledných týždňoch sa medzi krajinami stupňuje napätie. Slovenské úrady čelia rozsiahlym hackerským útokom z celého sveta. Kyberútočníci mali napadnúť stránky Slovenského hydrometeorologického ústavu, ale aj portál Slovensko.sk. Ide o takzvané DDoS útoky, ktoré majú zneprístupniť služby. Podcast Dobré ráno je dostupný na rôznych platformách: Okrem podcastu Dobré ráno vydáva denníka SME aj ďalšie tri podcasty - Zoom, Klik a Tech_FM. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a objavov, zo sveta astronómie, biológie a medicíny, ale aj o tom, ako sa šíria hoaxy a falošné správy, a v čom klamú. Klik je týždenný podcast o udalostiach, ktoré sa udiali vo svete technológií, médií a sociálnych sietí. Vychádza každú sobotu ráno. Podcast Tech_FM, ktorý vzniká tiež v spolupráci s Rádiom_FM, sa venuje dvom vedeckým alebo technologickým správam týždňa. V máji prerobil denník SME aj svoje televízne štúdio, aby vznikol priestor na nové podcastové štúdio. Podcastové štúdio je dostupné aj k prenájmu na externé nahrávanie. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Slovensko je najväčším nelegálnym vývozcom šteniat v EÚ

Mimovládne organizácie diskutovali na ministerstve vnútra o ochrane zvierat.

BRATISLAVA. Na pôde Ministerstva vnútra (MV) SR sa vo štvrtok (26. 9.) diskutovalo o ochrane práv zvierat a o boji proti ich týraniu. Témou zainteresovaných zložiek s mimovládnymi organizáciami bola aktuálna situácia ma Slovensku, ale aj možnosti, systémové opatrenia a riešenia na zefektívnenie boja proti týraniu zvierat. "Je veľmi zarážajúci fakt, že Slovensko obsadilo prvú priečku, čo sa týka nelegálneho vývozu šteniat v rámci EÚ. Netreba pripomínať, že s tým súvisia rozsiahle daňové úniky," uvádza na sociálnej sieti ministerka vnútra Denisa Saková (Smer-SD). Za rovnako nelichotivú situáciu vníma aj týranie zvierat, najmä v rómskych osadách, kde dochádza k početným prípadom trestných činov. "V participácii s mimovládnymi organizáciami chceme k týmto dvom problematikám nastoliť komplexný, holistický prístup rôznych opatrení, aby sme vedeli všetky tieto dôsledky v čo najväčšej miere eliminovať," skonštatovala Saková. Verejnosti ich chcú odprezentovať v čo najkratšom čase. Ministerka zároveň pripomenula a vyzvala občanov, ktorí sú svedkami týrania zvierat, aby sa obrátili na políciu SR. Na pracovnom stretnutí sa zúčastnili zástupcovia z Odboru environmentálnej kriminality Prezídia Policajného zboru SR a Odboru Prevencie kriminality Kancelárie ministra vnútra SR spolu s mimovládnymi organizáciami pôsobiacimi v oblasti ochrany práv zvierat a v oblasti boja proti týraniu zvierat.


Seniori sa stravujú aj v školských jedálňach

Obedovať môžu  vo všetkých dúbravských základných školách

DÚBRAVKA. Záujem seniorov o stravovanie v školských jedálňach v bratislavskej mestskej časti Dúbravka stúpol. Ako informovala hovorkyňa Dúbravky Lucia Marcinatová, obedovať môžu vo všetkých dúbravských základných školách, a to Pri kríži, Beňovského, Sokolíkova aj Nejedlého ulici, v Strednej priemyselnej škole elektrotechnickej na ulici K. Adlera, v zariadeniach Domova jesene života na Hanulovej a v Domove Pri kríži, a tiež v Náruči záchrany Senior & Junior na Fedákovej. Mestská časť podľa Marcinatovej zvyšovala aj príspevok na stravovanie najprv v máji 2015 a na začiatku roka 2016. Závisí od výšky dôchodku. Dúbravčania s dôchodkom do 300 eur majú na jeden stravný lístok príspevok 1,50 eura, pri dôchodku od 301 do 400 eur 80 centov a od 401 do 500 eur dostáva dôchodca príspevok 40 centov. Podmienka je trvalý pobyt v Dúbravke a podať žiadosť o poskytnutie finančného príspevku na stravovanie. Žiadosť nájdu na internetovej stránke mestskej časti dubravka.sk alebo na Oddelení sociálnych vecí a zdravotníctva na Žatevnej 4. K žiadosti je potrebné pridať aktuálny výmer starobného alebo invalidného dôchodku a občiansky preukaz. Mestská časť zabezpečuje aj dovoz obedov domov zo Základnej školy Sokolíkova pre ľudí s trvalým pobytom v Dúbravke, ktorí si nedokážu sami navariť alebo ísť na obed do jedálne.


Česko stále nemá vládu. Zeman z toho začína byť nepatrne nervózny

PRAHA. Český prezident Miloš Zeman by uvítal, keby premiér v demisii Andrej Babiš začal smerovať rokovania o tom, kto podporí jeho druhú vládu, k nejakému koncu. Babišovo prešľapovanie ho už začína mierne znervózňovať, píše server Novinky.cz. "Začínam z toho tiež byť nepatrne - zdôrazňujem slovo nepatrne - nervózny," povedal Zeman vo štvrtok v rozhovore pre televíziu Barrandov. Dodal, že sa stretol so šéfom Komunistickej strany Čiech a Moravy (KSČM) Vojtěchom Filipom a ten mu vraj povedal, že už je po rokovaniach s hnutím ANO pripravená zmluva o podpore menšinovej vlády. Prezident zopakoval, že za ideálne by považoval, aby mal Babiš vyrokovanú podporu do júna. Zeman sa tiež vyjadril ku kauze komunistického poslanca Zdeňka Ondráčka, ktorý bol politikmi a tiež demonštráciami prinútený k odstúpeniu z funkcie šéfa komisie pre kontrolu Generálnej inšpekcie bezpečnostných zborov (GIBS). Ondráček podľa neho urobil chybu, že sa neospravedlnil. " Stačilo, aby pán Ondráček povedal jednu jedinú vetu: Bol som mladý, bol som blbý, ospravedlňujem sa," uviedol Zeman. Podľa neho argumenty pre zvolanie demonštrácií, že je ohrozená demokracia, nie sú na mieste, pretože sa konali slobodné voľby. "Demokracia nie je ohrozená, sú ohrozené pozície tých, ktorí prehrali," uviedol Zeman.


Clintonová sa stiahla z médií. Verí, že Trump sa porazí sám

Všetky prieskumy favorizujú práve demokratickú kandidátku. Niektoré však v miere štatistickej chyby.

WASHINGTON. Tri týždne pred prezidentskými voľbami demokratická kandidátka Hillary Clintonová poľavila vo volebnej kampani a za celý víkend nezorganizovala jediný míting. Absolvovanie predvolebnej akcie zatiaľ nemá v pláne ani v najbližších troch dňoch. Americkí komentátori si myslia, že politické body pre Clintonovú paradoxne získava jej republikánsky oponent Donald Trump. "Clintonová neurobí nič, čo by mohlo rozkolísať volebný súboj, ktorý vyznieva v jej prospech. Jej voľný harmonogram poukazuje na novo nájdené sebavedomie," napísal denník The New York Times. "Z úst Clintonovej cez víkend nezaznelo ani slovo," upozornila v nedeľu agentúra AFP. Podľa amerických médií môže byť dôvodom aj starostlivá príprava na stredajšiu záverečnú televíznu debatu, ktorá sa uskutoční v nevadskom Las Vegas. Na obe predošlé debaty sa demokratická kandidátka pripravovala v okruhu svojich poradcov, ktorí pre ňu tradične usporiadali niekoľkohodinové simuláciu debaty s Trumpom. Tentokrát ju však bude vysielať televízia Fox News, ktorá sa prikláňa ku kandidátovi republikánov. Okrem sexuálnych škandálov jej manžela Billa, ktoré Trump v Las Vegas asi znovu pripomenie, môže Clintonovej uškodiť aj ďalšia séria e-mailov jej hlavného poradcu Johna Podestu, ktoré sa v sobotu objavili na serveri Wikileaks. Tie posilňujú podozrenie, že Clintonová je prepojená s bankovým sektorom cez finančné príspevky. Prieskumy verejnej mienky neposkytujú o preferenciách kandidátov jasný obraz. Podľa prieskumu denníka The Washington Post a televízie ABC vedie Clintonová nad Trumpom o štyri percentá, čo je údaj v rámci štatistickej chyby. Výsledky nedeľného prieskumu, zverejneného denníkom The Wall Street Journal a televíziou NBC, dávajú Clintonovej desaťpercentný náskok. Prieskum servera RealClearPolitics prisudzuje demokratickej kandidátke náskok 5,5 percenta.


K Portoriku sa blíži hurikán Dorian, môže zasiahnuť aj Floridu

Hurikán nad Atlantikom ešte naberie na sile.

SAN JUAN. Portoriko vyhlásilo stav núdze pre blížiacu sa tropickú búrku Dorian, ktorá v stredu dosiahla intenzitu hurikánu. Americké Národné centrum pre hurikány (NHC) vydalo varovanie pred tropickou búrkou pre Portoriko a tiež pre Dominikánsku republiku, na Amerických a na Britských Panenských ostrovoch platí hurikánové varovanie. V stredu popoludní miestneho času (20:00 SELČ) sa Dorian nachádzal pri panenských ostrovov, postupoval rýchlosťou 21 kilometrov za hodinu na severozápad a sprevádzal ho vietor s rýchlosťou 120 kilometrov za hodinu. Po prechode cez Panenské ostrovy vstúpi nad Atlantik a v sobotu by mohol podľa aktuálneho vývojového modelu zasiahnuť Bahamy. V ceste hurikánu, ktorý nad Atlantikom ešte naberie na sile, je aj americký štát Florida, nad ktorý by mohol vstúpiť budúci týždeň v pondelok. Meteorológovia pôvodne predpovedali, že sa Dorian Portoriku vyhne. Živel ale zmenil smer, takže východnom portorickým ostrovom Vieques a Culebra hrozí priamy zásah. Núdzový stav Portoriku, ktoré je ostrovným štátom pridruženým k USA, schválil šéf Bieleho domu Donald Trump. Vyhlásenie stavu núdze umožní ostrovu čerpať peniaze a pomoc z federálnych zdrojov. V septembri 2017 zdevastoval Portoriko ničivý hurikán Maria a ostrov sa z jeho úderu stále úplne nespamätal. Aj teraz panujú obavy, že by tropická búrka Dorian mohla spôsobiť prerušenie dodávok elektrickej energie, zosuvy pôdy, rozsiahle záplavy a ďalšie škody. Cez víkend už Dorian ako tropická búrka spôsobil prerušenie dodávok elektriny na ostrovoch Barbados a Sv. Lucia.


Fico: Minister Žiga v prípade odmeny pre Bžána postupoval razantne

Fico upozornil na polemiku o vzťahu NKÚ a ministerstiev.

BRATISLAVA. Minister hospodárstva Peter Žiga (Smer-SD) spravil v reakcii na kauzu odmeny pre advokáta Radomíra Bžána všetko, čo mal urobiť. Je o tom presvedčený premiér Robert Fico (Smer). Vyzdvihol, že došlo k výraznému zníženiu tejto odmeny a následne aj k zablokovaniu vyplatenej sumy na bankovom účte. "Ale ja sa do týchto vecí nejako špeciálne nestarám. Minister hospodárstva a ďalší musia konať a minister hospodárstva konal v tomto veľmi razantne," konštatoval Fico v Sobotných dialógoch RTVS. Odmena pre Bžána, ktorý zastupoval Slovensko vo vyhranom spore o Vodnú elektráreň Gabčíkovo, sa znížila zo 77 miliónov eur na 17,5 milióna eur. Minister hospodárstva však avizoval, že štát sa bude o časť tejto sumy ešte súdiť. Peniaze vyplatené Bžánovi polícia tento týždeň zaistila na účte jeho advokátskej kancelárie. Premiér v diskusii tiež upozornil, že momentálne vzniká veľká polemika, pokiaľ ide o vzťah Najvyššieho kontrolného úradu (NKÚ) k ministerstvám a k udeľovaniu rôznych pokút. "Otvárajú to viacerí ministri, či NKÚ neprekračuje v mnohých prípadoch svoje kompetencie," priblížil Fico s tým, že bude musieť dôjsť k vyjasneniu zákonných právomocí kontrolórov. Pokiaľ NKÚ nájde len rôzne formálne pochybenia a dáva za to pokuty, je to podľa šéfa exekutívy iba presúvanie peňazí v rámci štátu z jedného vrecka do druhého. "Keď máte nejaký obrovský tender a pošlete tam kontrolu, môžu tam nájsť nejaké formálne pochybenia. Často sú to pochybenia, ktoré nemajú nič spoločné s podstatou rozhodnutia alebo s peniazmi. Otázka stojí, či nestačí v danom prípade urobiť nápravu takého stavu, alebo či ísť ďalej," argumentoval Fico. Domnieva sa, že Slovensko je v súčasnosti vyspelá krajina z pohľadu vyvodzovania zodpovednosti a pokiaľ sa stane niečo naozaj vážne, vznikne enormný tlak na ľudí, ktorí pochybili. "Keby to bolo niečo také, kde by minister, štátny tajomník alebo iný úradník mal odísť, tak by určite odišiel," dodal predseda vlády.


Britská humanitárna pracovníčka si v Iráne musí odsedieť celý trest

TEHERÁN. Britská humanitárna pracovníčka iránskeho pôvodu Nazarin Zaghariová-Ratcliffová, odsúdená vo svojej vlasti za údajnú špionáž, si musí odpykať celý päťročný trest. Námestník iránskeho ministra zahraničných vecí Abbás Araghčí to povedal v nedeľu britskému vyslancovi pre Blízky východ Andrewovi Murrisonovi na stretnutí v Teheráne. "Všetky osoby zatknuté v Iráne za špionáž si musia odsedieť celý svoj trest," cituje Araghčího agentúra IRNA. Nič na tom nezmení ani protest Ratcliffovej manžela Richarda pred iránskym veľvyslanectvom v Londýne, dodal. Zaghariová-Ratcliffová, projektová manažérka nadácie Thomson Reuters, začala nedávno hladovku na protest proti svojmu väzneniu, o čom informoval jej manžel. Ten následne začal stanovať pred iránskym veľvyslanectvom v britskej metropole a na znak solidarity s manželkou tiež vstúpil do hladovky. Hoci Murrisonova návšteva v Teheráne sa prioritne týkala jadrovej dohody svetových mocností s Iránom, vkladali sa do nej aj nádeje, že by britský diplomat mohol vyjednať skoršie prepustenie Zaghariovej-Ratcliffovej. Ženu, ktorá má aj iránsky pas, zatkli na teheránskom letisku po súkromnej návšteve rodičov v apríli 2016. Bola obvinená zo sprisahania, spolupráce so západnými spravodajskými agentúrami a špionáže, čoho sa mala dopustiť tým, že počas návštevy krajiny viedla vzdelávací kurz pre novinárov. Odsúdili ju v januári 2018. Ratcliffová všetky obvinenia odmieta. Irán s ňou zaobchádza ako s výlučne iránskou občiankou, nakoľko táto islamská krajina neuznáva dvojaké občianstvo.


Ak cestujete mimo schengenu rátajte so zdržaním, polícia sprísni kontrolu

Cieľom je najmä boj proti fenoménu zahraničných teroristických bojovníkov.

BRATISLAVA. Policajti na hraničných priechodoch s Ukrajinou a slovenských medzinárodných letiskách začnú od piatku kontrolovať všetkých cestujúcich mimo schengenskú hranicu. Systematicky doposiaľ kontrolovali len štátnych príslušníkov tretích krajín, po novom už touto kontrolou prejde aj každý občan Európskej únie. Je to odozva na teroristické útoky spáchané v posledných rokoch v členských štátoch a zmeny platia v každej členskej krajine. Ako uviedol hovorca Prezídia PZ Michal Slivka, v praxi to bude znamenať, že každý cestujúci mimo schengen predloží pri hraničnej kontrole svoj cestovný doklad a policajt ho skontroluje v medzinárodných a národných databázach. Občania únie doteraz prechádzali vyhradeným pruhom a pasy predkladali len na nahliadnutie, skontrolovali len niektorých. Aj keď výsledok z informačných systémov bude už do niekoľkých sekúnd, treba rátať s nárastom čakacích lehôt a prispôsobiť tomu plánovanie svojej cesty, upozornil Slivka. Cieľom kontrol je najmä boj proti fenoménu zahraničných teroristických bojovníkov, presúvajúcich sa cez vonkajšie hranice, z ktorých mnohí sú občanmi únie.


eKasa: Telefonickú podporu Finančnej správy predĺžili

Poslanci schválili prechodné obdobie na nepokutovanie podnikateľov.

BRATISLAVA. Finančná správa rozšírila od pondelka prevádzkové hodiny call centra. Informácie o eKase budú dostupné až do 4. júla, vrátane víkendu, vždy v čase od šiestej ráno do desiatej večer. Týmto opatrením chce finančná správa podľa jej vyjadrení podnikateľom uľahčiť prechod na projekt eKasa a poskytnúť odborné informácie. Pôvodne avizovaná nonstop prevádzka call centra sa vzhľadom na legislatívne zmeny ruší. Poslanci schválili minulý týždeň prechodné obdobie na nepokutovanie podnikateľov finančnou správou za nepoužívanie eKasy od 1. júla 2019 do 31. decembra 2019, za splnenia podmienky požiadania o pridelenie kódu pokladnice eKasa klient. Termín spustenia eKasy, 1. júl, zostáva v platnosti. Pokuty za nezavedenie eKasy po 1. júli 2019 sa však nebudú podnikateľom ukladať do konca tohto kalendárneho roka, respektíve uložené pokuty sa zrušia, ak podnikateľ do účinnosti schválenej novely požiadal o pridelenie kódu pokladnice eKasa klient. Call centrum finančnej správy vybaví v priemere každý týždeň 2 400 telefonických a 2 300 písomných dopytov týkajúcich sa projektu eKasa. Klienti získajú na call centre finančnej správy pomoc nielen pri bežných prevádzkových otázkach, ale rovnako aj pri zložitejších technických otázkach. Odpovede na všetky takéto otázky nájdu klienti aj priamo na portáli finančnej správy spolu s prehľadnými informačnými materiálmi. Ostatné voľby budú fungovať v rámci štandardných prevádzkových hodín, a to každý pracovný deň od ôsmej rána do štvrtej poobede. Výnimkou budú na konci mesiaca iba informácie k elektronickej komunikácii a elektronickom podávaní dokumentov, a to pre termín na podanie odložených daňových priznaní k dani z príjmov za rok 2018.


Bozk na rozlúčku. Cassini už letí na samovražednú misiu

Vesmírna sonda sa od mesiaca Titan odrazila smerom ku Saturnu.

BRATISLAVA. Prehnala sa okolo, vo vzdialenosti asi 120-tisíc kilometrov. V utorok preletela vesmírna sonda Cassini okolo Saturnovho mesiaca Titan a akoby mu naposledy zamávala. Prelet, ktorý nasmeroval kozmickú loď na jej poslednú cestu a využitie gravitačného vplyvu zvláštneho mesiaca nazvali vedci a inžinieri bozkom na rozlúčku. Po stovkách iných preletov teraz práve Titan nasmeroval Cassini na jej poslednú cestu. Od tohto bodu už niet návratu: v piatok sonda vletí do horných vrstiev atmosféry joviálnej planéty, tá ju roztrhá, roztaví a sonda zanikne. Skončí tak jej zhruba trinásťročná misia okolo plynného obra, ktorá nám odkryla nielen tajomstvá Saturna a jeho prstencov, ale pozrela sa aj na Titan s jeho superhustou atmosférou a na jazerá z metánu či na iný mesiac, Enceladus, ktorý do svojho okolia chŕli chocholy výtryskov a možno ukrýva podmienky vhodné na existenciu života. „Cassini mala s Titanom dlhodobý vzťah," opisuje kozmický manéver projektový manažér misie Earl Maize z Národného úradu pre letectvo a vesmír (NASA). „Stretávali sa počas viac ako dekády každý mesiac." Inžinieri a výskumníci používali druhý najväčší mesiac našej slnečnej sústavy, aby sonda šetrila palivo. Presne vyrátané prelety smerovali Cassini do miest, z ktorých mala priniesť nové vedecké objavy. A posledný z takýchto presných preletov ju poslal tam, kde nájde kozmický koniec. „Fakt, že sme sa dostali tak ďaleko, tak blízko ku koncu celej misie, je úchvatný," dodáva podľa BBC Michelle Doughertyová z londýnskej Imperial College. „Už sme takmer tam a bude smutné sledovať, ako sa to celé stane." Cassini vstúpi do atmosféry Saturna v piatok okolo obeda nášho času. Dôvodom na koniec v útrobách planéty bol strach odborníkov, aby nekontrolovateľná sonda náhodou nekontaminovala mesiace. Mohli by totiž ukrývať podmienky vhodné na život.


Deti vlani navštívili lekára asi 5,8-krát, často pre ochorenia dýchacej sústavy

BRATISLAVA. Slovenské dieťa vlani navštívilo pediatria v priemere asi 5,8-krát. Najčastejšie k nemu podľa štatistík chodili pacienti v Trnavskom, Trenčianskom a Nitrianskom kraji, na jedno dieťa tam pripadalo v minulom roku šesť návštev. K lekárovi ročne najviac chodí najmä pacient do jedného roka (19,5 návštev). Informuje o tom Národné centrum zdravotníckych informácií (NCZI). Pediatri mali vlani zaevidovaných asi 1,2 milióna pacientov. V minulom roku napočítali asi 6,7 milióna návštev detí. Vykonali približne 6,1 milióna vyšetrení, z toho 15,6 percenta boli preventívne prehliadky. Pacientov najčastejšie trápili choroby dýchacej sústavy, oka, kože a podkožného tkaniva. Deti od jedného do päť rokov navštívili vlani lekára asi 7,9-krát ročne. Šesť- až 14-roční boli v ambulancii asi päťkrát za rok, 15- až 18-roční približne 4,8-krát a mladiství vo veku 19 až 26 rokov zhruba 2,4-krát ročne. Lekári opäť zaznamenali aj priaznivý stav vo výžive detí. Takmer 54 percent bábätiek matky minulý rok plne dojčili do šiesteho mesiaca. Napríklad v roku 2007 šlo približne o 41 percent nemluvniat.